PERINGATAN KEPADA MENTERI2 PH – JANGAN BERI MUKA KEPADA AKHBAR ARUS PERDANA!!

 Apa yang berlaku kepada Mujahid Yusof Rawa berhubung “putar belit” atau “salah lapor”  kenyataannya mengenai operasi tangkapan khalwat dan langkah penguatkuasaan dalam sebuah akhbar arus perdana semalam seharusnya menjadi pengajaran buat semua pemimpin dalam Pakatan Harapan.

 Dalam mereka mahu bersikap mesra media, haruslah disedari bahawa beberapa akhbar arus perdana adalah dimiliki oleh musuh yang nyata.

 Kecuali Kumpulan Media Prima dan Astro Awani yang boleh dipercayai kerana sudah bertukar teraju dan dimiliki syarikat korporat tertentu yang berkecuali, tetapi akhbar lain seperti Utusan dan The Star adalah dimiliki UMNO dan MCA – dua parti komponen dalam BN.

 Oleh itu, mesti difahami bahawa tujuan dan matlamat akhbar yang dimiliki oleh UMNO dan MCA itu ialah lebih untuk menjaga kepentingan “tuan besarnya”  dan memastikan BN kembali berkuasa dalam pilihanraya akan datang.

 Lantaran itu, tidak menghairankan jika berlaku “putar belit fakta” dan “salah lapor yang disengajakan” dengan tujuan untuk mengelirukan rakyat, seterusnya membuatkan kerajaan Pakatan Harapan sentiasa  diragui serta dipersoalkan.

 Dalam kes Mujahid, menteri yang bertanggungjawab dalam hal ehwal agama Islam, kenyataan beliau dalam sebuah interbiu dengan The Star telah menimbulkan kekecohan dan kegemparan dalam masyarakat, walhal soal menghentikan operasi khalwat, tiada serbuan pada waktu malam dan lain-lain fakta yang disiarkan itu tidak pun disebut atau perkataan yang keluar daripada mulutnya.

 Sebaliknya, menurut Mujahid, perkara itu adalah rumusan akhbar berkenaan hasil wawancara dengannya.

 Mujahid seterusnya menegaskan, apa yang disebutnya hanyalah tentang kesalahan atau mengenai ruang awam dan ruang peribadi serta salah guna kuasa di ruang peribadi yang tidak bertepatan dengan cara dan kaedah Islam yang sebenar.

 Dengan penafian Mujahid itu, seolah-olahnya akhbar berkenaan sengaja menyuapkan sesuatu yang sudah pun tersedia untuk diperkatakan oleh Mujahid dan meskipun apa yang diingini tidak disebut oleh menteri berkenaan, ia tetap dihidangkan untuk tatapan pembaca bagi tujuan menimbulkan kekeliruan, keresahan dan saling bermusuhan sesama orang Islam.

 Sebelum kes Mujahid ini pun sebenarnya sudah banyak kali media akhbar arus melakukan putar belit atau salah lapor yang disengajakan, meskipun setelah BN tidak lagi berkuasa.

 Semasa BN berkuasa dahulu, jangan cerita lagilah bagaimana dahsyatnya putar belit dan salah lapor akhbar-akhbar tertentu itu sehingga ramai yang mengatakan apa yang betul ketika itu hanyalah keputusan nombor ekor saja.

 Berdasarkan kejadian terbaru dan banyak kes yang sudah berlaku sebelum ini, para pemimpin Pakatan Harapan mulai sekarang mesti menunjukkan sikap tegas dan tidak terlalu memberi muka kepada akhbar arus perdana yang dipunyai oleh parti-parti komponen BN itu.

 Mereka sepatutnya hanya diberi peluang untuk menyiarkan aktiviti dan program biasa saja kementerian saja, tetapi mesti dielakkan untuk interbiu khas atau lain-lain yang terdedah kepada manipulasi atau agenda tersirat yang tertentu.

 Sebaiknya boikot saja akhbar-akhbar berkenaan kerana mereka adalah musuh yang terang lagi nyata. Menteri atau pemimpin Pakatan Harapan yang ada jawatan dalam kerajaan tidak perlu “hadap sangat” kepada akhbar-akhbar berkenaan kerana hakikatnya pengaruh dan gigatan mereka tidaklah sekuat mana dalam era media alternatif sekarang ini.
Biar saja akhbar-akhbar berkenaan melayan kenyataan dan berita para pemimpin parti yang menjadi tuan mereka yang sudah pun bergelar pembangkang ketika ini.
Selain itu, kalau terus diberi muka, akhbar-akhbar itu akan tetap memainkan peranan mereka dengan memutar belit, memberi laporan yang salah atau menyiarkan tulisan di luar konteks yang sepatutnya kerana memang itu peranan mereka yang sebenarnya sesuai dengan kehendak tuan punya akhbar berkenaan.

 Jika tanpa sokongan media arus perdana pun Pakatan Harapan masih boleh menumbangkan BN dalam PRU14 lalu, kenapa setelah berkuasa,  tiba-tiba akhbar itu  begitu diperlukan dan mahu diberi muka?

 Apa yang penting dan mesti terus diperkuatkan oleh semua pemimpin Pakatan Harapan ialah rangkaian media alternatif dan media sosial yang nyata lebih meluas lagi jaringannya dewasa ini.

 Lagi pun, kalau peranan media arus perdana mahu diperlukan juga, bukankah televisyen milik kerajaan sudah pun memadai untuk mendekatkan pemimpin Pakatan Harapan dengan rakyat?
Untuk itu, buat  apa mendekati musuh untuk membantu kita?
(ShahbudinHusin 07/10/2018)

0

0

votes
Article Rating
Kongsikan artikel ini


PERSAINGAN TIMBALAN PRESIDEN PKR SEMAKIN SENGIT

 Sehingga ini enam negeri meliputi 88 cabang telah selesai menunaikan tanggungjawab dalam pemilihan PKR yang dijangka berakhir sepenuhnya hujung bulan ini.

 Sebagaimana yang diketahui umum, persaingan yang ditunggu-tunggu keputusannya  ialah perebutan jawatan Timbalan Presiden PKR antara Azmin Ali dan Rafizi Ramli.
Enam negeri yang telah selesai mengadakan pengundian ialah Pulau Pinang, Johor, Kelantan, Terengganu, Pahang dan Wilayah Persekutuan.

 Azmin telah menang di Johor dan Pulau Pinang, manakala Rafizi pula menguasai negeri Kelantan, Terengganu, Pahang dan Wilayah Persekutuan.
Dari segi undi, Azmin setakat ini memperolehi 19,112 undi dan Rafizi sebanyak 19, 161 undi.

 Ini bermakna, Azmin selaku penyandang jawatan Timbalan Presiden PKR sedang ketinggalan sebanyak 49 undi kepada Rafizi.

 Dari segi cabang pula, daripada 88 yang telah selesai melakukan proses pengundian, Rafizi menang sebanyak 51 dan Azmin menang 37.
Dengan kedudukan ini, pengundian pada minggu-minggu seterusnya sudah pasti menjanjikan persaingan yang lebih sengit lagi antara kedua-dua pemimpin tersebut.

 Antara Azmin dan Rafizi – siapa dijangka menang?
(ShahbudinHusin 07/10/2018)

0

0

votes
Article Rating
Kongsikan artikel ini


APA NASIB ZAHID SELEPAS BERI KETERANGAN RABU INI, APAKAH BELIAU AKAN DIDAKWA KHAMIS?

 Pagi tadi melalui laman facebooknya, Setiausaha Agung UMNO, Annuar Musa menulis seperti berikut:-

 WASIAT PERJUANGAN

 Kiranya seorang dari kami di saf depan tumbang atau di tawan, pimpinan berikut hendaklah tampil menjulang obor perjuangan..dan kiranya pengganti juga tumbang, hendaklah yg di belakang mara ke depan..

 Dan kiranya perjuangan ini mereka haramkan, jangan sesekali kita menyerah. Perjuangan kerana ALLAH tidak boleh kalah atau patah. Kita adalah Khalifah dan di belakang kita ada sejarah….

 Hunuskan pedang perjuangan walau dengan gigi dan lidah..atau melalui sebatang pena dan jari jemari yg patah…terus BERJUANG

 Jangan di jual atau gadai perjuangan dgn harga yg murah..
 BERISTIQAMAH MENENTANG KEZALIMAN DAN PENINDASAN..jangan sesekali mengalah..

 Apa lagi undur atau menyerah kalah!!!!

 Salam Perjuangan!!

 TSAM SUA
 UMNO MSIA
 8/10/18
Beberapa jam kemudian iaitu menjelang tengahari tadi, terdapat laporan yang mengatakan Presiden UMNO, Zahid Hamidi dipanggil ke SPRM, Rabu ini untuk diambil keterangannya.

 Sebelum ini, beliau telah dua kali memberi keterangan kepada SPRM dan Rabu ini adalah kedatangannya buat kali yang ketiga ke agensi pencegahan rasuah itu.
Presiden UMNO itu disiasat berhubung penggunaan dana Yayasan Akal Budi untuk membayar kad kredit peribadinya dan berkaitan pertemuannya dengan waris keluarga Diraja Arab Saudi yang didakwa menderma RM2.6 bilion kepada Najib Razak.
Persoalan yang menjadi tanda tanya ramai sekarang ialah apakah nasib Zahid Hamidi pada Rabu ini?

 Adakah beliau hanya diambil keterangan saja dan kemudian boleh pulang ke rumahnya?

 Ataukah selepas sessi diambil keterangan, beliau akan terpaksa bermalam di lokap SPRM sebelum dibawa ke mahkamah pada Khamis untuk pendakwaan seperti yang dialami oleh Rosmah Mansor, minggu lalu?

 Satu lagi persoalan, selepas Zahid Hamidi, siapa pemimpin UMNO seterusnya yang bakal mengadap SPRM dalam waktu terdekat ini?
(ShahbudinHusin 08/10/2018)

0

0

votes
Article Rating
Kongsikan artikel ini


PORT DICKSON BERGEGAR MALAM INI

 Malam ini Perdana Menteri, Tun Mahathir Mohamad akan turun berkempen dalam satu program ceramah perdana di Port Dickson bagi membantu kemenangan calon Pakatan Harapan, Anwar Ibrahim.

 Meskipun bukan kebiasaan bagi beliau sepanjang menjadi Perdana Menteri selama ini untuk turun berkempen dalam mana-mana pilihanraya kecil, tetapi demi melihat bakal penggantinya menang dengan selesa, Tun Mahathir nampaknya sanggup melakukan sesuatu yang tidak biasa baginya.

 Malam ini, selain turut dihadiri beberapa pemimpin kanan Pakatan Harapan yang lain, buat pertama kalinya setelah lebih 20 tahun, Tun Mahathir dan Anwar akan kembali sepentas demi rakyat dan negara.

 Jika dulu, sebelum 2 September 1998, Tun Mahathir dan Anwar selalu berada sepentas  kerana memegang jawatan Perdana Menteri dan Timbalan Perdana Menteri, episod sepentas itu berulang kembali malam ini di mana Anwar telah dinamakan sebagai Perdana Menteri ke-8 yang akan mengambil alih tempat Tun Mahathir sebaik beliau sedia mahu menyerahkan kuasanya.

 Sudah tentu detik malam ini bukan saja ditunggu-tunggu oleh pengundi Port Dickson, tetapi juga oleh seluruh rakyat Malaysia.
Sebagaimana dulu gandingan Tun Mahathir dan Anwar adalah gandingan kecemerlangan untuk memajukan negara, takdir Tuhan telah menentukan ia muncul kembali setelah pelbagai kerosakan yang diakibatkan oleh Najib Razak, juga untuk memaju dan membawa kecemerlangan kepada negara.

 Untuk itu, tidak ada sebab bagi pengundi Port Dickson tidak turun beramai-ramai pada malam ini dan seterusnya memberi kemenangan bergaya buat Anwar dan Pakatan Harapan pada 13 Oktober ini.

 Tidak mengundi Anwar yang merupakan bakal Perdana Menteri ibarat menolak tuah bagi pengundi-pengundi Port Dickson, sedangkan calon-calon lain tidak mampu menawarkan apa-apa pun selepas tarikh pengundian berakhir nanti.

 Lebih daripada itu, memberi kemenangan besar  kepada Anwar juga akan menjamin kestabilan politik Pakatan Harapan dalam mengurus negara dan memberi keselesaan kepada rakyat jelata.

 Sebaliknya, memberi ruang kepada calon-calon lain hanya menjerumuskan politik negara ke arah ketidakstabilan dan ketidaktentuan.

 Yang penting, kesediaan Tun Mahathir turun berkempen bukan saja menzahirkan keikhlasannya terhadap Anwar, tetapi sekaligus mengesahkan bakal “Yang Berhormat Port Dickson” inilah pengganti untuk mengambil alih tempatnya tidak lama selepas ini.

 Bersama dengan kehadiran Tun Mahathir ini, sejak beberapa hari lalu, Bersatu juga sudah mula menggiatkan gerakan kempen di kawasan-kawasan pengundi Melayu untuk memastikan mereka memberi kemenangan yang besar kepada Anwar.

 Bergegarnya Port Dickson malam dengan gandingan hebat Tun Mahathir dan Anwar adalah tanda-tanda kesejahteraan serta keceriaan untuk tahun-tahun yang mendatang buat seluruh rakyat dan negara.
(ShahbudinHusin 08/10/2018).

0

0

votes
Article Rating
Kongsikan artikel ini


SEPENTAS SELEPAS 20 TAHUN

0

0

votes
Article Rating
Kongsikan artikel ini


ZAHID HAMIDI TAK SEPATUTNYA MEMBELA DIRI MELALUI MEDIA SEBELUM BELIAU
PERGI KE SPRM

 Presiden UMNO, Zahid Hamidi dijadualkan akan pergi ke SPRM esok (Rabu) untuk diambil keterangannya buat kali ketiga oleh agensi pencegah rasuah itu.

 Adalah dipercayai beliau sedang disiasat berhubung dakwaan penyalahgunaan dana Yayasan Akal Budi yang dimilikinya untuk membayar hutang kad kredit peribadi serta berkaitan pertemuannya dengan waris keluarga Diraja Arab Saudi yang didakwa menderma RM2.6 bilion kepada Najib Razak.

 Terdapat juga laporan yang mengatakan selepas diambil keterangannya esok, Zahid Hamidi mungkin akan bermalam di lokap SPRM sebelum dibawa ke mahkamah pada Khamis untuk proses pendakwaan.
Tetapi, hari ini Zahid Hamidi telah pun tampil dengan kenyataan yang disiarkan dalam beberapa media di mana bellau mempertahankan dirinya serta reda jika kerja-kerja amal yang dilakukannya melalui yayasan tersebut diklasifikasikan sebagai memperolehi rasuah.

 Katanya, dana yayasan itu dibiayai oleh beliau sendiri, selain terdapat sumbangan daripada beberapa rakan yang ingin melakukan kebajikan seperti pembinaan masjid,  maahad tahfiz, rumah anak yatim dan beberapa kerja amal yang lain.

 Dengan memberi kenyataan kepada media sehari lebih awal sebelum keterangannya diambil oleh SPRM berhubung kesnya yang sedang disiasat itu, Zahid Hamidi sebenarnya telah melakukan sesuatu yang tidak wajar dan tidak patut sama sekali.

 Beliau terlihat seolah-olah cuba mencari simpati dan memberi tekanan kepada pegawai SPRM yang akan menyoalnya esok.

 Sepatutnya apa-apa keterangan atau pembelaan yang mahu diketengahkannya, ia hendaklah dilakukan ketika memberi keterangan kepada SPRM esok atau sewaktu perbicaraan nanti.

 Lagi pula, untuk apa Zahid Hamidi membela dirinya mengenai peranan yayasan, amal jariah dan sumbangan yang diterimanya melalui yayasan itu kerana yang sedang disiasat ialah penggunaan dananya untuk kegunaan membayar kad kredit peribadinya.

 Tidakkah Zahid Hamidi sedar bahawa apa-apa dana yang telah disumbangkan kepada yayasan sudah menjadi milik yayasan tersebut dan tidak boleh digunakan sama sekali untuk membayar kad kredit peribadi, meskipun yayasan itu adalah miliknya.

 Kenapa dana yayasan digunakan untuk membayar kad kredit peribadi yang dilaporkan sehingga mencecah jumlah RM800 ribu banyaknya?

 Apakah Zahid Hamidi tidak ada wang sendiri untuk membayar perbelanjaan peribadinya?
(ShahbudinHusin 09/10/2018)

0

0

votes
Article Rating
Kongsikan artikel ini


SUAMI JADI SETIAUSAHA POLITIK, ISTERI JADI PENGERUSI AMANAH IKHTIAR –
ADAKAH INI AMALAN YANG SIHAT?

 Pada minggu lalu tercetus perbualan hangat di kalangan warga media sosial tentang perbuatan Setiausaha Politik Perdana Menteri, Abu Bakar Yahya menghabiskan air minuman  “bossnya” Tun Mahathir Mohamad.

 Meskipun tindakan itu dianggap bukanlah merupakan suatu kesalahan, tetapi apabila beliau sendiri memuatkan gambar berkaitan perkara itu di laman facebooknya, ia dilihat lebih untuk menunjuk-nunjuk hubungannya dengan Tun Mahathir.
Kata mereka, Abu Bakar sepatutnya menjadikan perbuatannya itu sebagai sesuatu yang bersifat peribadi antara beliau dengan Tun Mahathir semata-mata.

 “Apa faedahnya beliau memuatkan gambarnya meminum alir lebihan itu di laman facebook jika bukan untuk menunjuk-nunjuk hubungannya dengan Tun Mahathir,” tambah mereka lagi.

 Ada juga yang bertanya, apakah budaya “minum air lebihan boss” sendiri kini sudah menjadi budaya baru menggantikan amalam cium tangan yang begitu popular dalam UMNO sebelum ini?

 Sementara itu, dalam sehari dua ini terdedah pula suatu berita yang mengatakan Puan Junaidah Kiting telah dilantik sebagai Pengerusi Amanah Ikhtiar Malaysia.

 Untuk makluman, Puan Junaidah ialah seorang pengusaha produk kecantikan yang juga dikatakan adalah isteri kepada Abu Bakar.

 Beliau dilaporkan sudah pun menerima tawaran perlantikan itu, cuma pengumuman rasmi kepada media saja belum lagi diumumkan.

 Amanah Ikhtiar ialah merupakan badan amanah yang antara peranannya ialah memberi bantuan kewangan kepada golongan yang kurang berkemampuan untuk menjalankan perniagaan secara kecil-kecilan.
Dalam hal ini, wajarkah seorang suami yang menjadi Setiausaha Politik Perdana Menteri, tetapi dalam masa yang sama isterinya pula dilantik sebagai Pengerusi Amanah Ikhtiar Malaysia?

 Siapakah yang melantiknya dan adakah perlantikan itu dalam pengetahuan Perdana Menteri?

 Yang lebih menjadi tanda tanya, apakah ini merupakan amalan yang sihat dan boleh diterima rakyat dalam pentadbiran Malaysia Baru Pakatan Harapan yang dalam waktu yang sama tidak mahu lantikan politik dibenarkan dalam GLC kepunyaan kerajaan?
(ShahbudinHusin 10/10/2018)

0

0

votes
Article Rating
Kongsikan artikel ini


ZAHID MASIH BELUM SELAMAT….

Pada mulanya ramai yang menjangkakan Presiden UMNO, Zahid Hamidi akan ditahan di lokap malam ini sebelum dibawa ke mahkamah pada Khamis untuk proses pendakwaan.

 Bagaimanapun, setelah berada di Bangunan SPRM selama lebih lapan jam untuk diambil keterangannya, beliau dibenarkan pulang jam 5.40 petang tadi.

 Lalu, ramai yang bertanya, apa jadi seterusnya?

 Adakah siasatan terhadapnya telah berakhir dan nasib sama ada beliau akan didakwa atau sebaliknya akan diketahui di lain masa atau akan dibebaskan daripada sebarang pendakwaan.

 Tetapi, menjelang malam tadi SPRM memaklumkan bahawa Zahid Hamidi dikehendaki datang ke SPRM lagi esok untuk diambil keterangannya.

 Ini bermakna, meskipun sudah tiga kali dipanggil untuk memberi keterangan, proses penyiasatan terhadap Zahid Hamidi masih lagi belum selesai.

 Ini juga bermakna kedudukan Zahid Hamidi masih belum selamat dan tidaklah benar-benar selamat daripada tindakan pendakwaan.

 Apakah kedatangan Zahid Hamidi sekali lagi ke SPRM esok untuk diambil keterangan menunjukkan bahawa beliau akan didakwa pada hari Jumaat dan akan bermalam di SPRM malam esok?

 Sekali lagi Zahidi Hamidi tentunya berdebar-debar menanti apa akan berlaku kepada dirinya pada esok hari.
(ShahbudinHusin 10/10/2018)

0

0

votes
Article Rating
Kongsikan artikel ini


ANCAMAN ZAHID HAMIDI TERBUKTI TIDAK MEMBERI KESAN

 Seorang lagi Ahli Parlimen UMNO, Rozman Isli dari Labuan secara rasmi mengumumkan keluar UMNO untuk menyertai Parti Warisan bermula hari ini.

 Katanya, keputusan ini demi untuk memupuk hubungan yang lebih baik dengan kerajaan negeri Sabah yang diterajui Warisan bagi kepentingan pembangunan untuk rakyat dan Wilayah Persekutuan Labuan seluruhnya.

 Difahamkan bukan saja Rozman yang keluar UMNO tetapi juga diikuti oleh sebahagian besar pimpinan UMNO di bahagian tersebut.

 Dengan keluarnya Rozman meninggalkan UMNO, bermakna sudah enam Ahli Parlimen parti yang sudah kehilangan kuasa itu berbuat demikian.
Ahli Parlimen yang keluar UMNO sebelum ini ialah Mas Ermieyati Samsudin (Masjid Tanah), Dr. Nor Azmi Ghazali (Bagan Serai), Syed Abu Hussin Hafiz Syed Abu Fasal (Bukit Gantang), Mustapa Mohamed (Jeli) dan Anifah Aman (Kimanis).

 Keputusan Mustapa dan Anifah meninggalkan UMNO dianggap paling mengejutkan kerana kedua-duanya sebelum ini adalah bekas menteri.

 Apa yang menarik tentang tindakan Rozman keluar UMNO ialah ia berlaku setelah Presiden UMNO, Zahid Hamidi dalam Perhimpunan Agung UMNO baru-baru ini memberi amaran mahu menyaman mana-mana Ahli Parlimen yang meninggalkan UMNO.

 Kata Zahid Hamidi, tindakan menyeret ke mahkamah itu diambil kerana mereka bertanding dalam pilihanraya lalu adalah atas tiket dan perbelanjaan parti, maka tindakan mahkamah yang diambil adalah bertujuan agar mereka mengosongkan kerusi yang dimenangi itu bagi membolehkan rakyat membuat pilihan semula.

 Meskipun demikian, amaran Zahid Hamidi itu mendapat reaksi yang berbelah bagi daripada pimpinan UMNO sendiri.

 Mereka yang bersetuju menyifatkannya sebagai keputusan yang wajar, manakala yang lain melihatnya sebagai sia-sia kerana tiada larangan khusus dari segi undang-undang untuk sesiapa melompat parti serta tidak ada perjanjian bertulis ditandatangani oleh mana-mana Ahli Parlimen dengan UMNO atau BN yang mengatakan mereka akan kekal bersama parti itu buat selama-lamanya.

 Dalam hal ini, Rozman jelas tidak takut atau gentar, malah seperti mencabar UMNO dan BN serta Zahid Hamidi untuk mengambil tindakan undang-undang terhadapnya.

 Apakah dengan keberanian Rozman ini, lebih ramai lagi Ahli Parlimen yang lain akan mengikut jejak langkahnya keluar meninggalkan UMNO selepas ini?
(ShahbudinHusin 11/10/2018)

0

0

votes
Article Rating
Kongsikan artikel ini


MUHYIDDIN KINI SEMAKIN SIHAT….

 Seperti yang kita semua sedia maklum, Presiden Bersatu, Muhyiddin Yassin baru menjalani  pembedahan kanser pankreas beberapa bulan lalu dan kini sedang dalam proses pemulihan melalui rawatan kimoterapi.

 Pagi ini,  selaku Menteri Dalam Negeri beliau mempengerusikan mesyuarat pasca kabinet di kementeriannya.

 Gambar-gambar di bawah ini memperlihatkan Muhyiddin tampak semakin sihat, ceria dan begitu bersemangat menjalankan tugas-tugas demi agama, bangsa dan negara.
Pada petang ini pula, beliau akan berada di Port Dickson untuk turut membantu kempen calon Pakatan Harapan, Anwar Ibrahim dalam pilihanraya kecil yang akan diadakan pada 13 Oktober nanti.

 Muhyiddin akan bersama-sama dengan Anwar dan Pengerusi Bersatu Negeri Sembilan, Rais Yatim untuk solat maghrib dan isyak berjemaah serta majlis bacaan yassin, tahlil dan solat hajat bersama-sama penduduk di Masjid Kariah Bagan Pinang, Batu 3, Port Dickson.

 Selepas itu, di perkarangan masjid yang sama, beliau juga akan turut meluangkan masa beramah mesra dan menikmati jamuan makan malam bersama para penduduk kariah tersebut.
(ShahbudinHusin  11/10/2018)

0

0

votes
Article Rating
Kongsikan artikel ini


BUKANKAH LEBIH BAIK JIKA DIREMAN?

 Presiden UMNO, Zahid Hamidi hadir lagi ke pejabat SPRM Putrajaya hari ini untuk diambil keterangannya.

 Ini adalah kedatangannya buat kali yang kelima untuk memberi keterangan kepada SPRM yang sedang menyiasatnya berhubung dakwaan penyalahgunaan dana Yayasan Akal Budi untuk membayar hutang kad kredit peribadi serta siasatan berkaitan pertemuannya dengan waris keluarga Diraja Arab Saudi yang dikatakan menderma RM2.6 bilion kepada Najib Razak.

 Pada Julai lalu Zahid Hamidi disiasat selama dua hari berturut-turut dan minggu ini pula beliau telah telah disiasat sejak Rabu lalu iaitu tiga hari berturut-turut.
Ini menjadikan beliau telah disiasat selama lima hari setakat ini dengan setiap sessi siasatan mengambil masa antara lapan hingga sembilan jam.

 Hari ini Zahid Hamidi dibenarkan keluar pada tengahari untuk menunaikan solat Jumaat dan perlu datang semula ke pejabat SPRM pada sebelah petang untuk meneruskan sessi  siasatan seterusnya.

 Sehingga ini tidak diketahui lagi sama ada siasatan pada hari ini merupakan yang terakhir buat Zahid Hamidi atau beliau dikehendaki datang lagi esok atau pada hari yang lain.

 Namun, Zahid Hamidi ketika bercakap kepada wartawan tengahari tadi berharap siasatan SPRM terhadapnya akan berakhir pada hari ini.

 Dalam kes siasatan terhadap Zahid Hamidi yang sudah memasuki hari kelima ini, sekurang-kurangnya tiga  persoalan menjadi kebingungan ramai:-

 Pertama, kenapa siasatan terhadap Zahid Hamidi terlalu lama dan perlu memakan masa sedangkan kesnya adalah mudah saja?

 Sedangkan Najib Razak dan Rosmah Mansor hanya perlu disiasat selama tiga saja sebelum dibawa ke mahkamah untuk didakwa, mengapakah sudah lima hari siasatan terhadap Zahid Hamidi, tetapi bagaikan masih tiada kepastian lagi sama ada beliau akan didakwa atau sebaliknya?

 Apa yang rumitnya siasatan terhadap Zahid Hamidi berbanding kes Najib dan Rosmah?
Kedua, mengapakah SPRM perlu membuang masa dengan setakat ini meminta Zahid Hamidi datang ke SPRM sebanyak lima hari untuk diambil keterangannya dengan  pada Julai lalu dua hari berturut-turut dan minggu ini tiga hari berturut-turut?

 Bukankah lebih baik, lebih efisien dan lebih menjimatkan masa serta tenaga jika bekas Timbalan Perdana Menteri itu ditahan reman saja di lokap SPRM di mana siasatan boleh disingkatkan kepada tiga atau empat hari saja?

 Apa masalah SPRM tidak mahu menahan reman Presiden UMNO itu?

 Ketiga, bilakah SPRM mahu menyelesaikan penyiasatan dan mengakhiri sessi mengambil keterangan terhadap Zahid Hamidi dan seterusnya akan mengemukakan kertas siasatan kepada Pejabat Peguam Negara?

 Bila? Bila? Bila?

 Akhirnya, berdasarkan ketiga-tiga persoalan di atas, inikah gambaran yang diharapkan rakyat dalam era Malaysia Baru sekarang terhadap kecekapan SPRM?
(ShahbudinHusin 12/10/2018)

0

0

votes
Article Rating
Kongsikan artikel ini


"PORT DICKSON – PILIHANRAYA KECIL YANG BESAR ERTINYA"

Presiden Bersatu, Muhyiddin Yassin menyifatkan pilihanraya kecil Port Dickson sebagai pilihanraya yang besar ertinya kepada para pengundi kawasan itu.

 Kata beliau, pilihanraya  itu menterjemahkan erti demokrasi yang sebenar untuk memberi ruang kepada Anwar Ibrahim kembali ke Dewan Rakyat sebagai Ahli Parlimen.

 “Ia bermakna pada 13 Oktober nanti terpulang kepada pengundi Port Dickson membuat pilihan sama ada mahu Anwar kembali ke Parlimen atau sebaliknya,” kata Muhyiddin yang juga Menteri Dalam Negeri.

 Muhyiddin berkata demikian dalam ucapannya di perkarangan Masjid Bagan Pinang malam tadi selepas bersama-sama dengan penduduk menyertai solat maghrib dan Isya berjemaah yang kemudian diikuti dengan majlis bacaan yassin, tahlil dan solat hajat.
Ini adalah program pertama di luar Kuala Lumpur yang dihadiri Muhyiddin selepas beliau menjalani pembedahan membuang ketumbuhan di bahagian pankreasnya, tiga bulan yang lalu.

 “Inilah pertama kali sejak tiga bulan lalu saya menghadiri program dan menyampaikan ucapan di luar Kuala Lumpur sejak tiga bulan lalu dan saya lakukan ini semata-mata untuk menyatakan sokongan kepada Anwar sebagai calon PH,” ujar beliau lagi.

 Menurut Muhyiddin, kedudukan Anwar sebagai bakal Perdana Menteri adalah perkara yang sudah terkanun dalam muafakat PH dan tidak perlu dipersoalkan lagi.
“Dan pilihanraya Port Dickson ini adalah proses ke arah itu.

 “Oleh yang demikian, pengundi harus membuat pilihan yang tepat pada 13 Oktober nanti kerana ia akan menentukan nasib masa depan kita semua,” tegas Muhyiddin.

 Selain Muhyiddin, program malam tadi turut dihadiri Timbalan Presiden PKR, Azmin Ali, Pengerusi Badan Pimpinan Bersatu Negeri Sembilan, Dr. Rais Yatim serta beberapa pemimpin lain daripada Bersatu dan PKR.
(ShahbudinHusin 12/10/2018)

0

0

votes
Article Rating
Kongsikan artikel ini


SOKONGAN KEPADA ANWAR KIAN MELONJAK DI SAAT-SAAT AKHIR

Menjelang detik-detik akhir sebelum hari pengundian hari ini, sokongan kepada Anwar Ibrahim dilihat semakin melonjak dengan ketara.

 Di semua program atau di mana saja ada kemunculan Anwar dalam sehari dua ini, kehadiran pengundi membanjiri setiap program tersebut semakin jelas dapat dirasakan.

 Pada malam terakhir kempen, program kempen “Grand Finale” di Pasir Panjang, Chuah dan Bagan Pinang, kehadiran orangramai dapat dilihat begitu di luar jangkaan yang memberi gambaran sokongan terhadap Anwar turut semakin melimpah ruah.

 Begitu juga pada program malam sebelumnya di Lukut dan Sri Tanjung turut menyaksikan kehadiran orangramai yang amat memberangsangkan.

 Kunjungan Anwar ke kuil-kuil dan penempatan pengundi India juga menunjukkan sokongan mereka yang tidak berbelah kepada bakal pengganti Tun Mahathir Mohamad itu.

 Semua gambaran yang ada itu memperlihatkan tidak saja pengundi Cina dan India yang secara majoritinya dilihat akan memihak kepada Anwar, bahkan undi Melayu di sekitar Bagan Pinang dan Linggi juga akan memberi jumlah yang selesa kepadanya.

 Di beberapa kampung Melayu, pengundi tradisional yang selama ini mengundi BN turut menunjukkan wujudnya peralihan yang ketara kepada PH berikutan kesedaran mereka bahawa menyokong kerajaan adalah lebih baik berbanding menyokong pembangkang atau calon Bebas.

 Mereka yang ditanya dan dirisik-risik berkenaan kecenderungan pada hari mengundi nanti tanpa ragu-ragu menyatakan akan memberi undi kepada bakal Perdana Menteri itu.

 Rata-rata pengundi kini sedar hanya Anwar yang mewakili PH merupakan calon yang paling relevan untuk diberikan undi berbanding Pas yang hanya berkuasa di Kelantan dan Terengganu, manakala lain-lain calon sekadar merupakan calon Bebas tanpa disokong oleh mana-mana parti atau kerajaan negeri.

 Selain itu, berpuluh-puluh NGO dan  parti Gerakan Negeri Sembilan yang menyatakan ikrar untuk memberi sokongan kepada Anwar di hari-hari terakhir ini dilihat akan melonjakkan lagi harapan untuk memastikan kemenangan besar buat Pakatan Harapan.

 Di beberapa kampung Melayu pula, kehadiran Dr. Wan Azizah Wan Ismail dalam beberapa siri kempen sejak beberapa hari lalu dilihat telah berjaya menarik undi kaum wanita yang selama ini memihak kepada UMNO dan BN untuk kali ini beralih kepada Pakatam Harapan.

 Penampilannya yang sederhana, bersifat keibuan, mudah mesra dan tidak pernah walau sekali menunjukkan wajah bosan atau mencuka membuatkan ramai yang secara terbuka berjanji mahu memberikan undi agar suaminya dapat bergelar Ahli Parlimen dengan kemenangan yang bergaya.

 Secara umumnya, menjelang  detik pengumuman keputusan nanti, soal kemenangan Anwar langsung tidak menjadi kebimbangan. Kemenangan boleh dikata sudah ada dalam genggaman.

 Yang dirisaukan hanyalah berapa majoriti kemenangan mampu dicapai nanti. Sebagai bakal Perdana Menteri, mahu tidak mahu, Anwar mesti menang dengan jumlah undi yang besar dan selesa untuk menggambarkan sokongan meluas yang diterimanya.

 Jika peratusan mengundi tinggi, majoriti kemenangan Anwar juga akan meningkat sama. Apa yang penting, pengundi tidak harus mengambil sikap mudah dan mesti keluar menunaikan tanggungjawab mereka tanpa banyak alasan di sebalik tanggapan bahawa kemenangan sudah berada dalam tangan.

 Selain itu, oleh kerana cuaca dijangka hujan pada sebelah petang, adalah diingatkan agar pengundi dapat menunaikan tanggungjawab mereka pada sebelah pagi atau sebelum waktu tengahari.

 Sebagai pengundi yang bakal menerima Ahli Parlimen mereka menjadi Perdana Menteri selepas ini, warga Port Dickson hanya perlu ingat satu perkara mudah sebelum menunaikan tanggungjawab mereka – Anwar menang, rakyat senang.

 Selamat mengundi untuk melahirkan seorang Perdana Menteri.
(ShahbudinHusin 13/10/2018).

0

0

votes
Article Rating
Kongsikan artikel ini


KEMENANGAN ANWAR MENANDAKAN PAKATAN HARAPAN TERUS KUKUH DI HATI RAKYAT

 Sebagaimana yang ditulis dalam blog ini semalam bahawa kemenangan sudah pasti buat Anwar Ibrahim berikutan peningkatan sokongan rakyat yang amat jelas dapat dilihat di hari-hari terakhir kempen, ia menjadi realiti dan tontonan dunia akhirnya.

 Meksipun peratusan mengundi hanya 58.2 peratus, kemampuan Anwar yang mewakili Pakatan Harapan meraih 31,016 undi untuk mencipta majoriti 23,560 adalah sesuatu yang amat membanggakan.

 Ia sekaligus menunjukkan majoriti kemenangan Pakatan Harapan di Port Dickson dalam pilihanraya kecil ini adalah lebih besar berbanding pilihanraya umum lalu yang direkodkan sebanyak 17,710 undi.

 Tiada keraguan lagi bahawa mesej pengundi Port Dickson di sebalik kemenangan besar ini ialah mereka menerima serta mengalu-alukan kehadiran Anwar, bukan saja sebagai wakil rakyat baru buat mereka, tetapi juga sebagai pemimpin masa depan dan bakal Perdana Menteri menggantikan Tun Mahathir Mohamad.

 Rakyat kini tidak perlu bimbang lagi kiranya sesuatu berlaku kepada Tun Mahathir kerana dengan adanya Anwar sebagai Ahli Parlimen, soal pengganti dan peralihan kuasa sudah tidak menjadi masalah atau kebimbangan lagi.

 Hanya masa dan keizinan Tuhan saja lagi yang akan menentukan segala-galanya. Buat sementara sebelum berlakunya peralihan kuasa, gandingan Tun Mahathir – Anwar di pentas politik negara akan terus membawa mimpi ngeri untuk UMNO dan BN.

 Tetapi, mesej paling besar yang ditunjukkan oleh pengundi Port Dickson dengan kemenangam bergaya ini ialah keyakinan rakyat terhadap kerajaan Pakatan Harapan masih lagi kuat dan utuh.

 Dengan pelbagai serangan yang bertujuan menggugat kestabilan dan menyebar keraguan terhadap Pakatan Harapan oleh UMNO dan BN sejak akhir-akhir ini, malah Najib Razak sendiri semakin aktif menulis dan melepaskan peluru serangan sehingga kadang-kadang dua atau tiga tulisan dilakukan dalam sehari, semua itu nampaknya masih gagal mengalih keyakinan rakyat.

 Selain itu, diiringi fitnah dan mereka-reka cerita palsu terhadap pemimpin dan kerajaan Pakatan Harapan di media sosial turut semakin dahsyat, namun keyakinan rakyat tetap juga tidak berubah.

 Ini adalah kemenangan 4-0 buat Pakatan Harapan sejak kejayaan menumbangkan BN pada pilihanraya umum yang lalu. Di Sungai Kandis, Seri Setia, Balakong dan kini Port Dickson, mesejnya amat jelas bahawa “cahaya di hujung terowong”  belum lagi kelihatan buat UMNO dan BN.

 Bahkan, jika ada pilihanraya kecil di mana-mana jua selepas ini, soal mencipta kemenangan seterusnya turut bukan merupakan masalah untuk Pakatan Harapan menciptanya.

 Keyakinan serta sokongan rakyat ini dengan sendirinya menunjukkan bahawa masih jauh perjalanan, lembah dan lurah yang harus dilalui oleh UMNO dan BN untuk kembali memegang kuasa semula.

 Tidak mustahil, dengan kejayaan cemerlang di Port Dickson semalam dan bayangan pengganti Perdana Menteri masa depan sudah tiada lagi keraguan, selepas ini akan lebih ramai Ahli Parlimen, Ketua Bahagian dan pemimpin-pemimpin UMNO pelbagai peringkat beralih arah meninggalkan perjuangan lama untuk menyertai mana-mana wadah yang ada Pakatan Harapan.

 Kemenangan di Port Dickson dan hadirnya semula Anwar di Parlimen dengan sendirinya menjadikan UMNO dan BN semakin tenggelam dan tidak lagi relevan.

 Masa depan Malaysia Baru tidak berganjak adalah milik Pakatan Harapan.
(ShahbudinHusin 14/10/2018)

0

0

votes
Article Rating
Kongsikan artikel ini


PENING…PENING…SIASAT ATAU TAK SIASAT?

Sebagaimana yang dilaporkan media, seorang pembantu Najib Razak  membuat laporan polis semalam meminta pihak polis memanggil Lim Kit Siang untuk memberi keterangan bagi membantu siasatan berhubung beberapa kes pembunuhan yang dikaitkan dengan bekas Perdana Menteri itu.
Kata Ketua Polis Negara, Mohamad Fuzi Harun, pihaknya akan menyiasat laporan polis yang dibuat oleh pembantu Najib itu.

 Siasatan akan dilakukan mengikut prosedur biasa, tambahnya.
Tetapi, menurut Ketua Polis Sentul, ACP S Shanmugamoorthy, tiada apa yang perlu disiasat berdasarkan laporan polis yang dibuat oleh pembantu Najib itu.

 Pihak polis telah klasifikasikan aduan itu sebagai tindakan sivil dan akan merujuknya kepada majistret, ujar beliau lagi.
Jadi, mana satu yang betul?

 Siasat atau tak siasat?
Pening…pening…

 Ahli politik, menteri, Exco kerajaan negeri, Ahli Parlimen, Adun dan lain-lain setiap hari buat kita pening kepala, pihak polis pula janganlah  buat kita pening kepala juga!!
(ShahbudinHusin 13/10/2018).

0

0

votes
Article Rating
Kongsikan artikel ini


ANWAR LAGI SELANGKAH JADI PM, RAFIZI LAGI MUDAH KALAHKAN AZMIN

 Semua orang tahu bahawa arkitek atau perancang yang akhirnya berjaya meletakkan Anwar Ibrahim menang dengan bergaya sebagai Ahli Parlimen Port Dickson semalam ialah Rafizi Ramli, bekas Ahli Parlimen Pandan dan Naib Presiden PKR.

 Daripada mendesak Anwar perlu segera berada di Parlimen, memilih masa yang sesuai untuk diadakan pilihanraya, menentukan Port Dickson sebagai kawasan pilihan, menyerahkan surat perletakan jawatan Danyal Balagopal Abdullah ke Parlimen, mengatur sidang media berkaitan dengannya dan hampir segala-galanya adalah dilakukan oleh beliau.

 Bersama membantunya dengan penuh semangat dan kesetiaan untuk mengembalikan Anwar sebagai Ahli Parlimen ialah Saifuddin Nasution Ismail selaku Setiausaha Agung, Johari Abdul, Abdullah Sani  serta beberapa yang lain lagi.

 Sebelum melakukan semua itu, Rafizi sudah pun mengumumkan keputusannya bertanding jawatan Timbalan Presiden PKR menentang Azmin Ali.

 Sesuai dengan usaha meletakkan semula Anwar sebagai Ahli Parlimen adalah untuk membolehkannya menjadi pengganti kepada Tun Mahathir Mohamad, Rafizi tanpa berselindung menyatakan hasratnya bertanding jawatan nombor dua dalam PKR juga tidak lain ialah untuk memastikan kerusi Perdana Menteri itu benar-benar dapat diduduki Anwar kali ini.

 Anwar yang telah disahkan menang tanpa bertanding sebagai Presiden PKR, menurut keyakinan Rafizi, akan terhalang atau setidak-tidaknya tergugat daripada menjadi Perdana Menteri jika Azmin terus menjadi Timbalan Presiden PKR.

 Digambarkan bahawa Azmin yang sudah mengangkat sumpah sebagai Menteri Besar Selangor, tetapi kemudian dilantik menjadi Menteri Hal Ehwal Ekonomi, meskipun namanya tidak dicalonkan oleh PKR, adalah pilihan masa depan Tun Mahathir untuk mengambil alih teraju kepimpinan negara ini mendahului Anwar yang telah dijanjikan kedudukan itu.

 Di suatu ketika ketika Rafizi mengumumkan Port Dickson sebagai kawasan yang akan ditandingi Anwar, beberapa pemimpin PKR menzahirkan perasan sedikit tidak setuju dengan mengatakan perkara itu tidak pernah dibincangkan dalam mesyuarat Biro Politik parti dan pelbagai hujah yang lain.

 Ada juga yang berhujah dengan melahirkan kebimbangan “Langkah Port Dickson” akan menjadi sama seperti “Langkah Kajang” sebelum ini yang akhirnya menemui kegagalan dan menyebabkan Anwar dipenjara dalam kes liwat kedua.

 Tetapi, dengan kejayaan cemerlang serta bergaya yang berjaya dicapai Anwar di Port Dickson ini, nama Rafizi yang sedang bersaing rapat dengan Azmin merebut jawatan Timbalan Presiden PKR, kini secara automatiknya melonjak sama.

 Meskipun kemenangan Anwar sebahagian besarnya dicapai kerana usaha gigihnya berkempen dengan mengadakan antara 12 hingga 14 program setiap hari bermula jam 7.00 pagi hingga 12.00 tengah malam, namun yang memulakan segala-galanya adalah Rafizi.

 Daripada enam negeri yang sudah selesai mengadakan pengundian, Rafizi memenangi empat negeri iaitu Kelantan, Terengganu, Pahang dan Wilayah Persekutuan, manakala Azmin menang di Pulau Pinang dan Johor.

 Daripada 88 cabang yang telah melalui proses pengundian, 51 daripadanya memihak kepada Rafizi dan 37 menyebelahi Azmin.

 Dari segi undi pula, walaupun minggu lalu diumumkan Rafizi mendahului Azmin dengan kelebihan 49 undi, tetapi apabila semakan semula dilakukan, Azmin didapati sedang berada di atas dengan kelebihan satu undi. Undi Azmin setakat ini ialah 19,584 dan Rafizi 19,583.

 Proses pengundian di seluruh negara akan berakhir pada pertengahan November dan sembilan daripada 22 cabang di Selangor mengadakan pengundiannya hari ini. Lebihan 13 cabang lagi akan menyusul mengadakan pengundian pada 21 Oktober.

 Namun, dengan persaingan yang nampak sama rata antara Azmin dan Rafizi sekarang ini, kemenangan cemerlang dan bergaya Anwar di Port Dickson semalam dengan sendirinya menyebabkan nama bekas Ahli Parlimen Pandan itu melonjak tinggi di hati ahli-ahli PKR yang sejak sekian lama mengimpikan Anwar menjadi Perdana Menteri.

 Kemenangan Anwar itu pasti dilihat sebagai strategi bijak yang diatur oleh Rafizi untuk memudahkan lagi laluan Anwar menjadi Perdana Menteri.

 Sudah tentu kemenangan di Port Dickson itu akan diiringi dengan peralihan undi yang lebih banyak memihak kepada Rafizi berbanding Azmin di negeri-negeri seterusnya bagi memudahkan beliau bekerja dan menjadi pendokong yang benar-benar akan berusaha menjadikan kerusi Perdana Menteri dapat diduduki oleh Anwar.

 Dalam erti kata lain, kemenangan cemerlang di Port Dickson dengan majoriti 23,560 dan kemampuan meraih 71 peratus undi bukan saja berita gembira yang menjadikan Anwar  hanya selangkah lagi menjadi Perdana Menteri, bahkan juga menjadi laluan lebih mudah untuk Rafizi dalam perjuangannya mengenepikan Azmin.

 Kegembiraan Port Dickson tidak membuatkan Azmin gembira sebagaimana Rafizi gembira dengannya.
(ShahbudinHusin 14/10/2018)

0

0

votes
Article Rating
Kongsikan artikel ini


PEMIMPIN MALAYSIA BARU TIDAK SEPATUTNYA SAMA KEMARUK DENGAN BINTANG, PINGAT DAN GELARAN

 Berikutan beberapa menteri, timbalan menteri dan exco kerajaan negeri yang baru memegang jawatan dalam kerajaan selepas Pakatan Harapan menang dalam pilihanraya umum lalu didapati menerima pingat dan bintang sempena hari ulang tahun kelahiran Yang Dipertuan Negeri Melaka, Tun Khalil  Yaakob pada 13 Oktober lalu, ramai yang melahirkan rasa tidak selesa dengan keadaan itu.

 Lima menteri, termasuk di antaranya yang tidak pernah ada apa-apa gelaran sebelum ini telah menerima bintang “Darjah Gemilang Seri Melaka”  atau DGSM yang membawa gelaran “Datuk Seri”.

 Menteri yang menerima DGSM itu ialah Menteri Pembangunan Luar Bandar, Rina Harun, Menteri Kesihatan, Dzulkifly Ahmad,  Menteri Pembangunan Ushawan, Mohd Redzuan Md Yusof, Menteri Perdagangan Dalam Negeri dan Hal Ehwal Pengguna, Saifuddin Nasution Ismail dan Menteri di Jabatan Perdana Menteri, Mujahid Yusof Rawa.

 Timbalan menteri dan exco kerajaan yang turut menerima pingat yang membawa gelaran “Datuk Seri”, “Datuk Wira” dan “Datuk” ialah Shamsul Iskandar Mohd Akin, Dr. Md Farid Md Rafik, Mohd Hatta Ramli, Mohd Rafiq Naizanohideen, Tey Kok Kiew, Mohd Jailani Khamis dan Mohd Sofi Abdul Wahab.

 Rata-rata mereka menganggap pemimpin Pakatan Harapan yang menerima pingat dan bintang itu  sebagai kemaruk gelaran, sedangkan mereka baru saja berkhidmat sebagai menteri, timbalan menteri dan exco kira-kira lima bulan lamanya.

 Sebesar manakah jasa dan sumbangan mereka kepada rakyat dan negara dalam tempoh lima bulan lalu?

 Pernahkah mereka menatap cermin untuk melihat sumbangan sendiri sebelum bersetuju menerima pingat dan bintang itu?
Sebelum ini, semua kita tahu budaya kemaruk pingat, bintang dan gelaran ini hanya berlaku dalam UMNO dan BN saja. Setiap kali ada hari ulangtahun kelahiran Sultan, Raja atau yang Dipertuan Negeri, maka berderetlah nama mereka memenuhi sebahagian besar daripada senarainya.

 Sebahagian mereka itu kadangkala bukan ada jasa sangat pun, cuma mereka menerimanya kerana mempunyai hubungan baik dengan pemimpin kerajaan negeri yang mencadangkan nama mereka kepada pihak istana atau pejabat Yang Dipertuan Negeri.

 Akhirnya, kita dapati bersepah-sepah mereka yang ada gelaran “Datuk” atau “Datuk Seri” sehingga nilai kepada gelaran itu sudah tidak bernilai tinggi lagi.

 Terdapat juga di kalangan mereka itu yang sengaja membahasakan dirinya “Datuk” apabila berbual dengan kita agar kita memanggilnya dengan “Datuk” juga, bahkan terdapat mereka yang menyebut namanya berserta gelaran “Datuk” apabila memesan minuman di Starbucks dengan tujuan agar gelaran itu diletakkan dalam tulisan pada gelas minuman dan dapat ditonton oleh orang keliling.

 Tidakkah poyo semua itu?

 Dalam hal ini, para pemimpin Pakatan Harapan mesti sedar bahawa mereka kini membawa imej kerajaan “Malaysia Baru” yang tidak perlu terlalu kemaruk kepada semua pingat, bintang serta gelaran seumpama itu.

 Bukan tidak boleh untuk menerima pingat atau bintang, tetapi nilailah terlebih dahulu sumbangan kepada rakyat dan negara atau tunggulah setelah dua atau tiga tahun berkhidmat dengan kerajaan sebelum setuju menerimanya.

 Ini baru lima bulan, bukan saja jasa dan sumbangan pastinya belum ada, bahkan mungkin ada menteri dan timbalan yang belum arif atau tidak hafal sama sekali fungsi dan nama-nama agensi di bawah kementerian mereka, tetapi lebih sibuk mahu bergelar “Datuk Seri” atau “Datuk”.

 Malulah sikit beb!!

 Kenapa mereka tidak cuba menolak tawaran pingat dan bintang itu?

 Bekas Timbalan Perdana Menteri, Allahyarham Tun Ghafar Baba ketika berkhidmat dalam kerajaan banyak kali menolak segala tawaran bintang dan pingat yang mahu diberikan kepadanya.

 Beliau bukan saja merasakan jasanya terlalu kecil untuk menerima pingat ketika masih berkhidmat untuk rakyat, bahkan berpendirian akan menyulitkan tugasnya jika berlaku sesuatu krisis yang melibatkan Raja dengan kerajaan.

 Allahyarham akhirnya hanya menerima pingat yang membawa gelaran “Tun” setelah beliau berundur daripada kerajaan.

 Anaknya, Tamrin Ghafar, sejak menjadi Ahli Parlimen dan sehingga hari ini sudah empat kali menolak tawaran mereka yang mahu memberinya pingat dan bintang yang membawa bermacam-macam gelaran.

 Kata Tamrin, hidup saya tidak kurang serinya tanpa gelaran “Datuk” atau “Datuk Seri” itu.

 Dalam hal ini, apa yang mahu dilakukan oleh DAP dengan mengatakan Jawatankuasa Eksekutif atau CEC parti akan membincangkan soal penerima pingat dan bintang melibatkan para pemimpin mereka, haruslah dipuji oleh kita semua.

 Kata Lim Guan Eng, tindakan pemimpin DAP menerima pingat itu tidak mencerminkan semangat perjuangan parti serta memberi persepsi lain kepada rakyat kerana parti tidak sampai setahun lagi menjadi kerajaan.

 “Saya tidak mahu apa yang saya sebut ini dianggap tidak hormat kepada mana-mana kerajaan negeri, tetapi kenapa mereka perlu terima pingat pada tahun pertama menjadi kerajaan. Sepatutnya tunjukkan prestasi khidmat terlebih dahulu,” ujar beliau.

 Bahkan, Guan Eng turut menjadikan Tun Ghafar Baba sebagai contoh ikutan yang perlu diteladani oleh pemimpin yang berjuang untuk rakyat.

 Soalnya, apa pendirian parti-parti lain dalam Pakatan Harapan dalam berdepan lebih banyak upacara penganugerahan bintang dan pingat di lain-lain negeri selepas ini?
(ShahbudinHusin 15/10/2018)

0

0

votes
Article Rating
Kongsikan artikel ini


TUN, BUANG SAJALAH MAZLEE INI!!

 Dulu dia heboh dengan isu kasut putih tukar kepada hitam.

 Kemudian tunjuk degil mahu terus memegang jawatan sebagai Presiden Universiti Islam Antarabangsa Malaysia atau UIAM, meskipun banyak kecaman terhadapnya.

 Kini, dengan isu warna stokin pula.

 Kalau sudah ditetapkan kasut bertukar kepada warna hitam, kenapa warna stokin harus jadi masalah bagi seorang menteri?

 Apakah menteri fikir ibu bapa tidak tahu memilih kesesuaian warna stokin apabila kasut sudah ditetapkan berwarna hitam?

 Alahai…apalah malangnya Malaysia Baru ada menteri macam ini?

 Bekas pensyarah dan ada PhD, tetapi kenapa hanya mampu berfikir benda-benda picisan dan remeh-temeh saja?

 Kenapa tidak diangkat soal dasar atau polisi berkaitan pendidikan?

 Jika ada rombakan kabinet, barangkali ramai yang setuju agar digugurkan saja Menteri Pendidikan ini yang nyata beliau tidak pun lebih baik berbanding Ahmad Maslan atau Hasan Malek yang menjadi antara beban dan cemuhan ramai ketika era BN dahulu.
Menyusahkan saja ada menteri macam Mazlee Malik ini dalam kabinet Malaysia Baru kerajaan Pakatan Harapan.
Lebih baik Tun Mahathir buang dan gantikan cepat-cepat dengan pemimpin lain.
(ShahbudinHusin 15/10/2018).

0

0

votes
Article Rating
Kongsikan artikel ini


REAKSI DATUK SERI YANG LANGSUNG TIADA SERI

 Daripada lima menteri yang menerima pingat membawa gelaran Datuk Seri sempena ulangtahun kelahiran Yang Dipertuan Negeri Melaka, Tun Khalil Yaakob baru-baru ini, dua daripadanya tampil mempertahankan penerimaan darjah kebesaran itu.

 Menteri Pembangunan Luar Bandar, Rina Harun menyifatkan pingat yang diterimanya itu memberinya lebih semangat untuk berkhidmat kepada rakyat.

 “Terpulang kepada individu untuk menerima atau tidak pingat, bintang dan darjah kebesaran yang ditawarkan kepada mereka,” tambahnya lagi.

 Rina seterusnya sempat menyindir pengkritiknya dengan berkata, “agaknya kalau yang komen itu ditawarkan pingat, mereka akan terima atau tolak?”

 Hmmm….beginikah jawapan seorang menteri di era Malaysia Baru?
Adakah jika tanpa pingat, bintang dan gelaran, bermakna beliau sebagai menteri kurang semangat dalam menjalankan tugasnya?

 Itukah yang menyebabkan selama ini banyak rungutan mengenai beliau, khususnya daripada pengundi Titiwangsa?

 Mudah-mudahan selepas ini, tiada lagi rungutan tentang Rina kerana sejak bergelar Datuk Seri sekarang ini, beliau dengan sendirinya lebih bersemangat, lebih efisien dan bermacam-macam lebih lagi dalam tugasnya sebagai pemimpin kepada rakyat.

 Bagaimanapun, seorang Ahli Majlis Pimpinan Tertinggi Bersatu hanya geleng kepala dengan reaksi Rina itu dan berkata, “jawapan macam budak-budak.”

 Sementara itu,  Menteri Pembangunan Usahawan, Redzuan Md. Yusof pula menyatakan beliau sebelum ini telah menolak tiga kali tawaran pingat yang membawa gelaran Datuk Seri yang ditawarkan kepadanya.

 “Dahulu tiga tahun berturut-turut mereka hendak beri tapi saya kata belum masanya lagi.

 “Kali ini saya terimalah,” kata beliau yang juga Ahli Parlimen Alor Gajah, Melaka.

 Nak tergelak pun ada dengan jawapan Redzuan yang lebih dikenali dengan panggilan Pak Wan ini.

 Soal menolak tiga kali tawaran pingat Datuk Seri sebelum ini tidak relevan sebenarnya untuk diungkit atau dibuat perbandingan kerana ketika itu beliau belum lagi menjadi wakil rakyat dan menteri.

 Cerita dulu-dulu ketika belum jadi wakil rakyat atau menteri, tidak ada kaitan dengan kedudukannya sekarang ini.

 Kata seorang kawan, “kalau mahu diungkit cerita dulu-dulu, nenek saya pun dulu pun pernah jadi anak dara.”
Yang dipertikaikan kenapa setuju terima pingat dan gelaran hanya dalam tempoh lima bulan baru bergelar wakil rakyat dan menteri, sedangkan khidmat bakti kepada rakyat dan negara belum setara mana dan belum dirasai lagi oleh rakyat jelata?

 Kenapa dulu tak mahu terima pingat yang ditawarkan itu?

 Bukankah jika dulu lagi menerima tawaran Datuk atau Datuk Seri yang ditawarkan itu, tentu tidak timbul apa-apa kritikan sekarang ini?

 Apa pun, daripada kedua-dua reaksi menteri bergelar Datuk Seri itu, yang jelas jawapan mereka langsung tidak berseri dan hanya asal ada jawapan saja.

 Lebih daripada itu, jawapan yang diberi tak ubah sebiji macam cara berfikir pemimpin UMNO yang menyebabkan parti itu ditolak rakyat akhirnya.
(ShahbudinHusin  16/10/2018).

0

0

votes
Article Rating
Kongsikan artikel ini


TUN MAHATHIR PERLU ROMBAK KABINET, TAK CANTIK BAKAL PERDANA MENTERI
BERADA DI LUAR KERAJAAN

Kembalinya semula Anwar Ibrahim sebagai Ahli Parlimen semalam merupakan satu lagi detik bersejarah dalam hubungan beliau dengan Tun Mahathir Mohamad.

 Pernah merupakan gandingan paling rapat ketika dalam UMNO, kemudian terpecah pada 1998, seterusnya berbalah dan saling mengata selama berbelas tahun di pentas ceramah atau melalui saluran media, kedua-duanya kemudian bertemu dan berdamai pada 2016 apabila Tun Mahathir mengunjungi Anwar di mahkamah.

 Sejak itu hubungan mereka terus bertaut dan semakin rapat sehingga kedua-duanya dinamakan sebagai calon Perdana Menteri ke-7 dan bakal Perdana Menteri ke-8 dalam kempen PRU14 yang menjadikan Pakatan Harapan merupakan gabungan pembangkang pertama dalam sejarah negara berjaya menumbangkan UMNO dan BN.

 Tidak dinafikan bahawa salah satu keyakinan rakyat untuk mengundi Pakatan Harapan dan membuang BN dalam PRU14 ialah kerana gandingan Tun Mahathir dan Anwar yang dipercayai mampu memulihkan negara ini daripada pelbagai kerosakan yang diakibatkan oleh Najib Razak.

 Tanpa Tun Mahathir, Pakatan Harapan tidak mungkin menang pilihanraya serta membentuk kerajaan dan tanpa memasukkan nama Anwar juga mustahil Pakatan Harapan mampu beroleh kejayaan.

 Selepas lima bulan kemenangan bersejarah pada 9 Mei lalu, hari ini kedua-duanya iaitu Tun Mahathir dan Anwar sudah pun kembali berada Parlimen sepertimana kali terakhir kita pernah saksikan gandingan mereka pada tahun 1998 dahulu.

 Tetapi, kali ini Tun Mahathir adalah sebagai Perdana Menteri dan Anwar hanyalah sebagai Ahli Parlimen biasa saja. Meskipun Timbalan Perdana Menteri ialah Dr. Wan Azizah Wan Ismail, namun bakal pengganti kepada Tun Mahathir yang dipersetujui bersama dalam Pakatan Harapan ialah Anwar, bukan Dr. Wan Azizah yang menjadi orang nombor dua dalam kerajaan sekarang.

 Walaupun kembalinya semula Anwar sebagai Ahli Parlimen kian mengukuhkan kedudukan Pakatan Harapan dan persoalan untuk meletakkan beliau sebagai pengganti Tun Mahathir tidak menjadi masalah lagi, tetap ternampak ada kejanggalan yang amat ketara di mana bakal Perdana Menteri ke-8 hanya Ahli Parlimen biasa dan bukan sebagai sebahagian anggota kerajaan.

 Untuk itu, sesuai dengan kembalinya semula Anwar sebagai Ahli Parlimen serta kemenangan besar yang telah diraihnya dalam pilihanraya kecil Port Dickson baru-baru ini yang memberi gambaran pengundi memang tidak meragui langsung  kedudukannya ssbagai bakal Perdana Menteri ke-8, maka adalah wajar bagi Tun Mahathir untuk melakukan rombakan kabinet dalam waktu yang terdekat ini.

 Anwar perlu dikembali dan diletakkan sebagai Timbalan Perdana Menteri untuk menggantikan Dr. Wan Azizah sebagai sebahagian proses dan pengiktirafan bahawa beliau adalah bakal Perdana Menteri yang seterusnya.
Adalah lebih cantik jika Anwar menjadi Timbalan Perdana Menteri terlebih dahulu sebelum mengambil alih jawatan Perdana Menteri, berbanding daripada kerusi Ahli Parlimen biasa terus “melompat” mengambili alih jawatan ketua kerajaan daripada Tun Mahathir.

 Selain itu, dengan adanya Anwar dalam kabinet, kedudukan kerajaan juga dengan sendirinya akan bertambah kukuh dan mantap berbanding sekarang yang hanya Tun Mahathir dan Muhyiddin Yassin saja merupakan pemimpin yang ada pengalaman dalam pentadbiran di peringkat persekutuan.

 Terlanjur dengan rombakan itu nanti, bolehlah juga Tun Mahathir menukar atau menggugurkan beberapa menteri yang tidak menunjukkan prestasi yang baik atau lebih banyak menimbulkan kecaman orangramai berbanding perkhidmatan mereka kepada rakyat dan negara.

 Dalam era Malaysia Baru ini, kita tidak perlu menteri-menteri yang kemaruk dengan gelaran Datuk dan Datuk Seri, suka bercakap soal remeh dan picisan seperti stokin atau menteri yang merasakan dirinya macam “artis popular” dengan suka memuatnaik di media sosial gambar mandi tanpa baju dalam “bathtub” untuk tontotan seluruh dunia.

 Perangai sesetengah anggota kabinet yang cukup memualkan ini, bukan saja kepada rakyat, tetapi juga kepada penyokong Pakatan Harapan sendiri, sewajarnya ditangani dengan segera oleh Perdana Menteri sebelum tanda-tanda penolakan rakyat menjadi semakin ketara.

 Mewujudkan semula gandingan Tun Mahathir dan Anwar dalam kerajaan, sambil dibuang  beberapa menteri yang menyakitkan mata dan menyesakkan dada, barangkali adalah penawar untuk memulihkan kembali keyakinan sebahagian rakyat yang sudah mula “putus harapan” kepada kerajaan Pakatan Harapan.
(ShahbudinHusin 16/10/2018)

0

0

votes
Article Rating
Kongsikan artikel ini


DAP JADIKAN GELARAN DATUK LEBIH BERNILAI TINGGI

 Berikutan rungutan dan ketidakselesaan orangramai terhadap kecenderungan pemimpin Pakatan Harapan yang dilihat sama kemaruk terhadap gelaran Datuk dan Datuk Seri, DAP dengan segera bertindak pantas dalam menanganinya.

 Jawatankuasa Pusat DAP dalam langkah terbarunya memutuskan pemimpin parti itu hanya boleh menerima gelaran tersebut setelah mereka bersara daripada berkhidmat dengan kerajaan, tidak kira sama ada sebagai menteri, timbalan menteri, exco kerajaan negeri atau wakil rakyat.

 Bagi pemimpin yang masih berjawatan pula, jika menerima tawaran gelaran Datuk atau Datuk Seri, mereka dikehendaki merujuknya kepada Jawatankuasa Pusat parti yang akan memutuskan sama ada dibenarkan menerima atau sebaliknya.

 Kedua-dua ketetapan DAP ini adalah sesuatu yang harus dipuji bagi memastikan gelaran tersebut tidak sewenang-wenangnya diterima oleh pemimpin parti.
Dalam erti kata lain, hanya pemimpin yang benar-benar layak dan dirasakan sesuai oleh Jawatankuasa Pusat DAP saja yang dibenarkan menerima gelaran Datuk, Datuk Seri dan sebagainya.

 Dengan menetapkan syarat selepas bersara saja baru boleh menerima pingat, bintang dan gelaran pula, DAP dengan sendirinya mahukan semua pemimpinnya menumpukan khidmat kepada rakyat dan negara terlebih dahulu sebelum mengejar apa-apa ganjaran yang bergelar.

 Lagi pun, bukankah pingat, bintang dan gelaran kepada mana-mana pemimpin itu sepatutnya hanya diberikan setelah terlihat jasa dan sumbangannya kepada rakyat dan negara?

 Untuk melihat kemurnian jasa dan sumbangan seseorang pemimpin, sudah tentu hanya setelah bersara saja mereka layak diberikan pengiktirafan dalam bentuk gelaran.

 Jika sedang berkhidmat, apa lagi jika jika baru lima bulan bergelar menteri, timbalan menteri, exco kerajaan negeri atau wakil rakyat, bukan saja jasa dan sumbangan belum kelihatan, bahkan tidak diketahui apa jadi seterusnya kepada pemimpin yang menerima pingat, bintang dan gelaran itu.

 Boleh jadi semasa berkhidmat mereka mungkin didapati terbabit dengan jenayah, rasuah, menipu, pecah amanah dan sebagainya.

 Dengan yang demikian, jika itu yang berlaku, sudah tentu pingat, bintang dan gelaran yang diberi sebelum ini tidak lagi memberi makna atau sudah tercemar kemuliaannya.
Dalam hal ini, DAP nampaknya harus  dipuji kerana melalui peratutan itu tidak lain bertujuan mahu meletakkan pingat, bintang dan gelaran yang dianugerahkan oleh Raja, Sultan dan Yang Dipertuan Negeri itu sentiasa bernilai tinggi dan ada nilai kehormatannya di sisi masyarakat.
Jika tiada peraturan atau kawalan dan sesiapa saja boleh menerimanya seperti sekarang, segala pingat, bintang dan gelaran sudah tidak ada nilainya lagi.

 Tetapi, adakah hanya DAP saja yang ada peraturan serta ketetapan sedemikian?

 Bagaimana dengan Bersatu, PKR dan Amanah?

 Tak mahukah mereka menetapkan apa-apa peraturan atau sebahagian mereka juga sedang beratur panjang untuk turut bergelar Datuk dan Datuk Seri di majlis penganugerahan di banyak lagi negeri selepas ini?
(ShahbudinHusin 17/10/2018)

0

0

votes
Article Rating
Kongsikan artikel ini


SATU LAGI SEJARAH BAKAL TERCIPTA JUMAAT INI

Sebagaimana yang dilaporkan media, Presiden UMNO,  Zahid Hamidi telah diberi notis supaya hadir pejabat SPRM Putrajaya esok, jam 3.00 petang untuk soal siasat seterusnya terhadap kes melibatkan dirinya.

 Dipercayai soal siasat kali keenam ini akan disusuli dengan pendakwaan di mahkamah pada pagi Jumaat.

 Zahid Hamidi disiasat SPRM berkaitan penyalahgunaan dana Yayasan Akal Budi untuk membayar kad kredit peribadi dan isterinya, selain tentang pertemuannya dengan waris keluarga Diraja Arab Saudi yang dikatakan menderma RM2.6 bilion kepada Najib Razak.

 Ini bermakna, Zahid Hamidi bakal bermalam di lokap SPRM pada malam esok di mana dari situ beliau akan terus dibawa ke mahkamah untuk proses pendakwaan.

 Jika benar seperti apa yang dilaporkan itu, bermakna Zahid Hamidi menjadi Presiden UMNO yang pertama dalam sejarah 72 tahun parti itu yang pernah ditahan dilokap SPRM dan seterusnya didakwa di mahkamah.

 Perghhh…ini benar-benar suatu catatan sejarah ‘gemilang’ sepanjang kewujudan UMNO sejak tahun 1946.

 Apakah Zahid Hamidi rela nama UMNO tercemar atas pendakwaan terhadap dirinya atau beliau akan meletakkan jawatan sebelum didakwa di mahkamah Jumaat ini untuk mengelakkan nama UMNO terkait sama dengan kes yang melibatkan dirinya?

 Sebelum ini, Najib Razak telah pun lebih dulu mencipta sejarah sebagai bekas Perdana Menteri dan bekas Presiden UMNO yang pertama pernah didakwa di mahkamah.

 Rosmah Mansor pula mencipta sejarah sebagai isteri bekas Perdana Menteri pertama yang pernah didakwa di mahkamah.

 Najib dan Rosmah sehingga ini sudah dihadapkan dengan 49 pertuduhan di mahkamah dan dipercayai lebih banyak pertuduhan lagi bakal menanti mereka berdua.

 Bagaimanapun, oleh kerana Najib bukan lagi sebagai Perdana Menteri serta sudah melepaskan jawatan Presiden UMNO ketika didakwa di mahkamah, nama parti itu tidaklah begitu tercemar berbanding kedudukan Zahid Hamidi yang masih memegang jawatan Presiden UMNO ketika kesnya dijangka disebut di mahkamah pada Jumaat ini.

 Apa pilihan Zahid Hamidi?
Adakah beliau akan berundur selepas didakwa di mahkamah nanti atau MT UMNO sendiri akan mencadangkan pengundurannya?
(ShahbudinHusin 17/10/2018)

0

0

votes
Article Rating
Kongsikan artikel ini


SELEPAS ZAHID DAN MAHADZIR, BENARKAH ADA LAGI 12 PEMIMPIN UMNO BAKAL
DISIASAT SPRM?

 Berhubung kemungkinan Zahid Hamidi akan didakwa di mahkamah Jumaat ini, parti itu dilaporkan akan membincangkan kedudukan Presiden UMNO itu dalam waktu terdekat ini.

 Najb Presiden UMNO, Mahadzir Khalid berkata, MT UMNO akan bermesyuarat setelah ada pengesahan daripada SPRM mengenai pendakwaan terhadap Zahid Hamidi.

 Sehingga ini, tambah beliau, segala yang berkaitan nasib Zahid Hamidi masih merupakan desas-desus yang belum ada kepastian lagi.
Tetapi, dalam waktu yang sama, Mahadzir sendiri turut sedang disiasat oleh SPRM berhubung penyelewengan pemberian kontrak projek hibrid solar untuk sekolah-sekolah di pedalaman Sarawak.

 Semalam beliau dilaporkan disiasat selama lima jam oleh SPRM sebagai sebahagian proses siasatan berhubung penyelewengan projek bernilai RM2.5 bilion itu.

 Kami masih menyiasat kes itu, kata sumber SPRM.

 Dalam hal ini, apakah selepas Zahid Hamidi didakwa di mahkamah Jumaat ini, Mahadzir adalah penunggu giliran yang seterusnya?
Adakah kemudian nanti, setelah memutuskan kedudukan Zahid Hamidi, UMNO akan menentukan kedudukan Mahadzir pula?

 Benarkah juga dikhabarkan sekurang-kurangnya ada 12 lagi pemimpin UMNO yang bakal mengikut jejak langkah Zahid Hamidi dan Mahadzir yang akan disiasat oleh SPRM atas pelbagai kesalahan rasuah ketika mereka menjadi menteri dalam pentadbiran era BN sebelum ini?

 Jeng…jeng…jeng…siapakah mereka itu?
(ShahbudinHusin 18/10/2018)

0

0

votes
Article Rating
Kongsikan artikel ini


TOLAKLAH IKAT JAMIN ESOK?

 Dilaporkan bahawa Presiden UMNO, Zahid Hamidi telah menolak cadangan peguamnya untuk menawarkan ikat jamin kepada SPRM supaya beliau tidak ditahan dilokap pada malam ini sebelum didakwa di mahkamah esok.

 “Peguam nak bagi dia keluar tetapi dia tak nak. Dia akan ada di sini (lokap SPRM) sampai pagi esok sebelum pergi ke mahkamah,” dedah isterinya, Hamidah Khamis.

 Pendedahan isterinya itu memberi gambaran seolah-olah Zahid Hamidi seorang yang sangat “gentleman” dan cukup berani dengan sedia tidur di dalam lokap, meskipun ada pilihan yag cuba dilakukan peguamnya untuk beliau tidur di rumahnya sendiri sebelum dikehendaki pergi ke mahkamah esok.

 Betulkah begitu?
Sebenarnya ini tidak lebih hanya satu babak drama untuk meminta simpati daripada orangramai semata-mata, sambil untuk menunjuk-nunjuk keberanian.

 Mungkin peguamnya boleh membuat permohonan dan menawarkan ikat jamin, tetapi belum tentu ia akan diterima oleh SPRM.

 Menahan seseorang sebelum didakwa di mahkamah adalah sebahagian daripada SOP atau prosedur operasi standard yang biasa diamalkan SPRM yang mungkin bertujuan melengkapkan lagi siasatan.

 Bekas Perdana Menteri, Najib Razak dan isterinya, Rosmah Mansor juga sebelum ini ditahan semalam terlebih dahulu di lokap SPRM sebelum dibawa dan didakwa di mahkamah.

 Kenapa peguamnya tidak pernah memohon untuk menawarkan ikat jamin kepada SPRM supaya Najib dan Rosmah tidak bermalam di lokap sebelum pergi ke mahkamah?

 Jika ada pilihan untuk tidur di rumah sendiri, apakah Najib dan Rosmah tidak mahu menawarkan ikat jamin kepada SPRM?

 Dalam hal ini, Najib dan Rosmah sebenarnya tahu serta faham tentang SOP SPRM, sebab itu kedua-duanya tidak membantah atau tidak kedengaran mereka ada mencipta babak lakonan untuk menunjuk-nunjuk seolah-olak sedia bermalam di lokap untuk semalaman.
Sementara itu, laporan lain menyebut Zahid mungkin bakal berhadapan dengan sekurang-kurangnya 35 pertuduhan berkaitan penerimaan wang berjumlah RM7 juta di bawah kesalahan kanun keseksaan, penggubahan wang haram serta rasuah.

 Berdasarkan jumlah pertuduhan itu, esok juga akan ditentukan jumlah ikat jamin yang akan dikenakan terhadap Presiden UMNO yang pertama dalam sejarah 72 tahun parti itu pernah didakwa di mahkamah.

 Sangat “gentleman” dan cukup beranikah Zahid Hamidi menolak ikat jamin yang akan ditentukan oleh mahkamah esok yang akan membolehkannya tidur di lokap sehingga menunggu hari perbicaraan?
(ShahbudinHusin 18/10/2018).

0

0

votes
Article Rating
Kongsikan artikel ini


BUKAN SETAKAT CUTI, ZAHID SEBALIKNYA WAJIB SEGERA BERHENTI

 Presiden UMNO, Zahid Hamidi pagi ini dihadapkan dengan 45 pertuduhan di mahkamah berkaitan pecah amanah, menerima rasuah dan penggubahan wang haram.

 Secara spesifiknya, beliau dihadapkan dengan 18 pertuduhan pecah amanah dan menerima rasuah, manakala 27 pertuduhan lagi adalah berkaitan penggubahan wang haram.

 Beliau dibebaskan dengan ikat jamin sebanyak RM2 juta sementara menunggu sebutan semula kesnya pada 14 Disember depan.
Melihat satu demi satu pertuduhan itu, ia rupa-rupanya bukan saja berkaitan dana Yayasan Akal Budi yang diterajuinya yang digunakan untuk membayar kad kredit beliau dan isterinya, tetapi juga melibatkan dakwaan penerimaan wang ketika beliau memegang jawatan Menteri Dalam Negeri.

 Semua pertuduhan itu memperlihatkan kes yang melibatkan Zahid Hamidi ini bukan saja serius, malah mencemarkan imej beliau sebagai pemimpin sebuah parti Melayu terbesar di negara ini.

 Sehubungan itu, menurut Timbalan Presiden UMNO, Mohamad Hassan, Zahid Hamidi mungkin perlu bercuti sementara kesnya itu dibicarakan di mahkamah.

 Kata beliau, UMNO memang mempunyai prosedur operasi standard atau SOP yang menghendaki mana-mana pemimpinnya bercuti sementara daripada menjalankan tugas jika berdepan dakwaan jenayah di mahkamah.

 Dalam kes Zahid Hamidi, bukan saja kerana kesnya dianggap serius, tetapi juga beliau adalah Presiden UMNO yang pertama dalam sejarah pernah didakwa atas pertuduhan jenayah di mahkamah.

 Untuk itu, jika Zahid Hamidi seorang yang berjiwa besar dan ingin menjaga nama baik UMNO, beliau bukan saja harus bercuti sementara kesnya dibicarakan di mahkamah, bahkan beliau mesti bertindak lebih ke depan dengan segera meletakkan jawatannya dalam kadar segera sebagai Presiden UMNO.
Imej beliau sebagai pemimpin Melayu/Islam dengan didikan latar belakang agama sebenarnya telah hancur dan musnah melalui semua pertuduhan yang dihadapinya ini dan kini sudah pun tersebar meluas ke seluruh negara serta dapat dbaca serta diteliti oleh sesiapa saja.

 Tiada guna dan tidak ada apa-apa lagi yang dapat beliau pertahankan mengenainya dirinya di sebalik semua pertuduhan itu, apalagi jika ingin terus bergayut atas jawatan sebagai Presiden UMNO.

 Hanya dengan mengundur diri dan meletakkan jawatan saja merupakan pilihan terbaik di mana selepas ini beliau perlu menghadapi semua perjalanan kesnya di mahkamah secara peribadi tanpa melibatkan lagi nama parti.

 Undur dan berehatlah dengan keluarga serta anak cucu yang masih menyayanginya.
(ShahbudinHusin 19/10/2018)

0

0

votes
Article Rating
Kongsikan artikel ini


TAK USAHLAH ISTERI ZAHID BUANG MASA NAK JELAJAH KE SELURUH NEGARA…

Berikut adalah senarai 45 pertuduhan pecah amanah, menerima rasuah dan penggubahan wang haram yang dihadapi oleh Presiden UMNO, Zahid Hamidi:-

 Criminal breach of trust:-

 1. Criminal breach of trust involving RM537,513.64 from welfare foundation Yayasan Akal Budi between Jan 13, 2014 and Dec 23, 2014.

 2. Criminal breach of trust involving RM38,070.49 from Yayasan Akal Budi between Feb 19, 2014 and Oct 29, 2014.

 3. Criminal breach of trust involving RM107,509.55 from Yayasan Akal Budi between Jan 22, 2015 and Sept 23, 2015.

 4. Criminal breach of trust involving RM708,134.47 from Yayasan Akal Budi between Jan 27, 2015 and Aug 21, 2015.

 5. Criminal breach of trust involving RM3,914.84 from Yayasan Akal Budi on March 20, 2015.

 6. Criminal breach of trust involving RM17,953,185.21 from Yayasan Akal Budi between June 23, 2015 and June 28, 2015 .

 7. Criminal breach of trust involving RM30,635.80 from Yayasan Akal Budi on July 9, 2015.

 8. Criminal breach of trust involving RM100,000 from Yayasan Akal Budi on Aug 20, 2015.

 9. Criminal breach of trust involving RM1,300,000 from Yayasan Akal Budi on Nov 23, 2015.

 10. Criminal breach of trust involving RM54,168.99 from Yayasan Akal Budi on Jan 11, 2016.

 Receiving gratification:-

 11. Receiving gratification as Home Minister for accepting a RM250,000 cheque from Mastoro Kenny IT Consultant & Services to help the company get a MyEG project on Jul 15, 2016.

 12. Receiving gratification as Home Minister for accepting 13 cheques worth RM8 million from Mastoro Kenny IT Consultant & Services to help the company get a MyEG project between Dec 7, 2016 and Jan 5, 2017.

 13. Receiving gratification as Home Minister for accepting 10 cheques worth RM5 million from Mastoro Kenny IT Consultant & Services to help the company get a MyEG project on Feb 8, 2017.

 14. Receiving gratification as Home Minister for accepting a RM5 million cheque from Datasonic Group Bhd director Chew Ben Ben on April 26, 2017. Datasonic had won a direct tender contract from Home Ministry to supply Malaysian passport chips.

 15. Receiving gratification as Home Minister for accepting a RM1 million cheque from Datasonic Group Bhd director Chew Ben Ben on April 26, 2017.

 16. Receiving gratification as Home Minister for accepting a RM300,000 cheque from Profound Radiance Sdn Bhd director Azlan Shah Jaffril on Aug 3, 2017. Profound Radiance runs migrant visa one-stop centers in Pakistan and Nepal.

 17. Receiving gratification as Home Minister for accepting a RM1 million cheque from Profound Radiance Sdn Bhd director Azlan Shah Jaffril on Jan 9, 2018.

 18. Receiving gratification as Home Minister for accepting a RM700,000 cheque from Profound Radiance Sdn Bhd director Azlan Shah Jaffril on March 15, 2018.

 Money laundering:-

 19. Money laundering by depositing RM3.8 million as a fixed deposit on May 27, 2016.

 20. Money laundering by depositing RM3 million as a fixed deposit on June 14, 2016.

 21. Money laundering by depositing RM4.6 million as a fixed deposit on June 14, 2016.

 22. Money laundering by depositing RM3 million as a fixed deposit on June 16, 2016.

 23. Money laundering by depositing RM9,350,265.21 as a fixed deposit on July 13, 2016.

 24. Money laundering by depositing RM5,460,361.14 as a fixed deposit on July 21, 2016.

 25. Money laundering by depositing RM600,000 as a fixed deposit on Aug 29, 2016.

 26. Money laundering by depositing RM600,000 as a fixed deposit on Sept 13, 2016.

 27. Money laundering by depositing RM1.2 million as a fixed deposit on Nov 7, 2016.

 28. Money laundering by depositing RM619,680.70 as a fixed deposit on Jan 6, 2017.

 29. Money laundering by depositing RM3 million as a fixed deposit on Jan 9, 2017.

 30. Money laundering by depositing RM1.2 million as a fixed deposit on Jan 17, 2017.

 31. Money laundering by depositing RM600,000 as a fixed deposit on Feb 15, 2017.

 32. Money laundering by depositing RM1.2 million as a fixed deposit on April 14, 2017.

 33. Money laundering by depositing RM6 million as a fixed deposit on April 28, 2017.

 34. Money laundering by depositing RM8,348,040.90 as a fixed deposit on May 11, 2017.

 35. Money laundering by depositing RM1.8 million as a fixed deposit on Aug 17, 2017.

 36. Money laundering by depositing RM600,000 as a fixed deposit on Oct 10, 2017.

 37. Money laundering by depositing RM600,000 as a fixed deposit on Nov 17, 2017.

 38. Money laundering by depositing RM600,000 as a fixed deposit on Dec 20, 2017.

 39. Money laundering by depositing RM600,000 as a fixed deposit on Jan 17, 2018.

 40. Money laundering by depositing RM600,000 as a fixed deposit on Feb 14, 2018.

 41. Money laundering by depositing RM700,000 as a fixed deposit on March 20, 2018

 42. Money laundering by depositing RM600,000 as a fixed deposit on March 20, 2018.

 43. Money laundering by depositing RM600,000 as a fixed deposit on April 11, 2018.

 44. Money laundering by purchasing two bungalows in Mukim Kajang, Hulu Langat, Selangor for RM5.9 million on Jan 9, 2017.

 45. Money laundering by ordering the conversion of RM6,885,270.20 in cash into 30 cheques to be used for fixed deposits between March 29, 2016 and July 15, 2016.
Secara detail, kes pecah amanahnya adalah melibatkan RM20.8 juta, kes menerima rasuah melibatkan RM21.25 juta dan kes penggubahan wang haram melibatkan lebih RM72 juta.

 Secara keseluruhan pula, ketiga-tiga kes itu melibatkan jumlah wang lebih RM114 juta.

 Zahid Hamidi mengaku tidak bersalah keatas semua 45 pertuduhan tersebut dan mohon untuk dibicarakan. Beliau dibebaskan dengan ikat jamin sebanyak RM2 juta.

 Meskipun demikian, kepada rakyat biasa, orang kampung dan manusia kebanyakan, pertuduhan terhadap Zahid Hamidi ini adalah kes yang mudah atau dianggap “straightforward” sifatnya.

 Oleh itu, adalah amat membuang masa dan sia-sia jika isteri Zahid Hamidi, Hamidah Khamis mahu menjelajah ke seluruh negara memberi penerangan kepada rakyat berhubung kes yang sedang dihadapi oleh suaminya.

 Ia terlalu sukar untuk mendapat sambutan dan jika ada 50 yang hadir dalam progam jelajah itu, ia sudah boleh dianggap cukup baik.

 Lagi pun, Zahid Hamidi bukan seperti Anwar Ibrahim dan Kak Midah sendiri terlalu jauh jika mahu dibandingkan dengan Dr. Wan Azizah Wan Azizah. Anak mereka, Nurul Hidayah juga tidak sama dengan Nurul Izzah.

 Lebih baik mereka semua berehat saja di rumah dan tumpukan perhatian untuk menghadapi kes tersebut di mahkamah dan kemudian bersiap sedia dengan kemungkinan hukuman yang bakal dijatuhkan.

 Kes ini adalah titik pengakiran bagi karier politik Zahid Hamidi.
(ShahbudinHusin 19/10/2018).

0

0

votes
Article Rating
Kongsikan artikel ini


LAYAKKAH PENASIHAT KHAS MENTERI MENGETUAI DELEGASI KEMENTERIAN KE LUAR
NEGARA?

Melalui catatan di laman Twitternya semalam, Wan Saiful Wan Jan memuatkan gambar-gambarnya mengetuai delegasi Kementerian Pendidikan melawat London untuk memahami sistem sekolah di England.

 Bagaimanapun, tidak disebut tarikh lawatan, berapa lama lawatan itu dilakukan serta siapakah nama peserta delegasi Kementerian Pendidikan yang ikut serta dalam lawatan tersebut.

 Berdasarkan gambar-gambar yang dimuatkan, mungkin  warga Kementerian Pendidikan mengenali siapa mereka itu.

 Untuk makluman, selain dilantik menjadi Pengerusi PTPTN, Wan Saiful juga adalah penasihat khas kepada Menteri Pendidikan, Dr. Mazlee Malik.

 Dalam kerajaan PH sekarang, hanya Dr. Mazlee satu-satunya menteri yang mempunyai penasihat khas di kementeriannya dan hanya Wan Saiful satu-satunya manusia bertuah di era Malaysia Baru yang dilantik sebagai penasihat khas kepada menteri.

 Apabila Wan Saiful memaklumkan beliau membawa satu delegasi Kementerian Pendidikan melawat London untuk memahami sistem pendidikan di sana, persoalannya apakah seorang penasihat khas menteri layak dan ada kuasa mengetuai lawatan seperti itu?

 Kenapa tidak menteri sendiri, timbalan menteri, ketua pengarah pendidikan atau pelbagai pengarah lain di Kementerian Pendidikan yang mengetuai lawatan tersebut?

 Jika menteri tidak dapat pergi misalnya, bukankah timbalannya yang sepatutnya menjadi penggantinya?

 Tetapi, mengapa mesti seorang penasihat khas menteri yang diputuskan mengetuai lawatan tersebut?

 Siapakah yang meluluskan pemergian dan program lawatan ke London yang dibawa oleh Wan Saiful itu?

 Dr. Mazlee, tolong jawab perkara ini?
(ShahbudinHusin 20/10/2018)

0

0

votes
Article Rating
Kongsikan artikel ini


PENDAKWAAN TERHADAP ZAHID HARUS JADI PERMULAAN UNTUK SPRM MENYIASAT
SEMUA BEKAS2 MENTERI

 Daripada 45 pendakwaan yang dihadapi oleh Zahid Hamidi semalam, lapan daripadanya paling menjadi sebutan dan bualan, malah menjengkelkan orangramai.

 Lapan pertuduhan tersebut ialah berkaitan dakwaan menerima rasuah atau suapan daripada syarikat-syarikat yang memperolehi projek dengan Kementerian Dalam Negeri di mana Zahid Hamidi ketika itu adalah menterinya.

 Jumlah wang yang dikaitkan dengan lapan pendakwaan itu berjumlah RM21.25 juta.

 Sementara beberapa pemimpin UMNO mengatakan pendakwaan terhadap Presiden UMNO itu adalah bermotif politik atau merupakan pendakwaan terpilih, masyarakat biasa pula terus berbicara dengan pelbagai tafsiran mengenainya, khususnya berkaitan lapan kes tersebut.

 Kata mereka, apakah memang menjadi amalan atau perkara biasa bagi seseorang menteri menerima wang daripada syarikat-syarikat yang diberikan projek oleh sesebuah kementerian?

 Tidak bolehkah jika mereka tidak menerimanya?
Apakah yang benar-benar mendorong seseorang menteri itu sanggup mengambil wang tersebut, sedangkan ia bukanlah wang yang halal yang sudah tentu bukan sukar pula untuk menentukan halal haramnya?

 Apakah seseorang yang menjadi menteri benar-benar memerlukan banyak wang untuk membiayai aktiviti politik mereka?

 Ada juga yang mempersoalkan, di manakah keikhlasan para menteri itu dalam memberi khidmat kepada rakyat dan negara jika selain mereka sudah menerima gaji, elaun dan pelbagai kemudahan yang lumayan, tetapi masih sanggup menerima duit suapan daripada syarikat-syarikat yang diberikan kontrak oleh kementerian?

 Yang lain pula menyindir sinis, patutlah para menteri, keluarga dan anak isteri mereka selama ini mampu hidup bergaya dengan pakaian serta barangan berjenama mahal sentiasa melakat di badan sepanjang masa.

 Di sebalik itu, apakah menteri-menteri lain atau semua menteri selama ini mengamalkan perkara yang sama?

 Untuk itu, demi berlaku adil kepada Zahid Hamidi dan untuk mengelakkan wujudnya tanggapan bahawa pendakwaan terhadap Presiden UMNO itu bersifat politik atau merupakan pendakwaan terpilih, apa yang berlaku ini harus membuka ruang yang lebih luas dan terbuka kepada SPRM untuk menyiasat semua bekas-bekas menteri era BN dahulu.

 Harta, rumah, kereta, segala kekayaan keluarga, wang dalam simpanan, wang dalam yayasan yang ditubuhkan di kawasan Parlimen masing-masing serta semua syarikat yang pernah diberikan projek ketika mereka menjadi menteri, hendaklah disiasat dengan sedalam-dalam dan setelus-telusnya.

 Jika terbukti ada kesalahan atau kecurangan yang dilakukan, maka mereka juga wajar dibawa ke mahkamah untuk diadilil sebagaimana Zahid Hamidi.

 Barangkali dengan tindakan tersebut, ia bukan saja dapat membongkar kekayaan hidup para menteri yang selama ini tidak diketahui oleh rakyat, bahkan dapat juga mengikis tanggapan hanya pemimpin tertentu saja yang didakwa di mahkamah.

 Jika semua sudah didakwa, di mana lagi boleh dikatakan ia bersifat terpilih?

 Lebih daripada itu, tindakan SPRM dalam hal ini turut mampu memberi peringatan kepada menteri-menteri era Pakatan Harapan yang ada sekarang agar mereka juga jangan sesekali berlaku curang dalam tugas dan amanah yang telah diberikan.

 Kalau tidak, setelah tidak menjadi menteri nanti, nasib yang serupa juga akan menimpa mereka dan terpaksa berdepan dengan anak cucu untuk membersihkan air muka yang sudah tercalar itu.
(ShahbudinHusin 20/10/2018)

0

0

votes
Article Rating
Kongsikan artikel ini


BENARKAH TUN MAHATHIR NAK LETAK JAWATAN?

Tun Mahathir Mohamad adalah seorang ‘fighter’, pejuang yang tiada tolok bandingnya, suka berlawan dan tidak pernah mengalah dalam hidupnya.

 Pada satu ketika beliau ada menyebut bahawa berkelahi dengan Najib Razak antara punca yang menyebabkan otaknya terus aktif, walaupun sudah usianya sudah menjangkau 93 tahun.
Ada yang berkata, berkelahi adalah kepakaran Tun Mahathir. Beliau kerap berkelahi dan boleh dikata tidak pernah kalah setiap kali berkelahi dengan sesiapa saja.

 Dalam sejarahnya juga, beliau yang kerap meminta atau mendesak mereka yang tidak disetujuinya agar meletakkan jawatan, tetapi tidak pernah sesekali beliau tunduk atau mengalah kepada mereka yang mendesaknya agar meletak jawatan.

 Kalau Tun Mahathir mahu meletakkan jawatan, beliau akan melakukannya dengan kerelaan hati dan sebagai pilihan yang sudah difikirkan dengan sebaik-baiknya, tapi bukan kerana ada orang mendesaknya.

 Selalunya, makin didesak untuk beliau berundur atau meletak jawatan, makin kuat semangat mempertahankan kedudukannya.

 Antara sebab beliau mampu kekal selama 22 tahun sebagai Perdana Menteri sebelum ini ialah kerana begitu banyak desakan yang memintanya meletakkan jawatan.

 Itulah Tun Mahathir sebenarnya berdasarkan liku-liku perjalanan hidup dan dunia politik yang dilaluinya selama ini.

 Tun Mahathir juga seorang yang suka kepada cabaran. Cabaran usia tua dan umur 93 tahun pun dilawannya untuk menumbangkan seorang Perdana Menteri bernama Najib yang tidak disetujuinya dan kemudian kembali menjadi Perdana Menteri, suatu jawatan yang dilepaskannya pada tahun 2003 dahulu, apatah lagi cabaran-cabaran yang lebih kecil daripada itu.

 Lantaran itu, bolehkah diterima akal jika tiba-tiba Tun Mahathir seolah-olah didapati mengaku kalah dan menawarkan untuk meletakkan jawatan hanya kerana karenah segelintir pemandu teksi yang tidak berpuas hati dengannya?

 Memang Tun Mahathir pernah meletakkan jawatan sebagai ahli UMNO dan berundur daripada beberapa kedudukan yang disandangnya dalam kerajaan ketika berbalah dengan Tun Abdullah Badawi dan Najib sebelum ini, tetapi langkah itu diambilnya bukan untuk mengalah, sebaliknya bertujuan bagi melangkah lebih gagah untuk menumbangkan musuh-musuhnya.

 Jika Tun Abdullah dan Najib pun tumbang akhirnya, siapakah yang akan tumbang selepas ini apabila Tun Mahathir tiba-tiba mahu meletakkan jawatan ketika berdialog dengan pemandu-pemandu teksi di Langkawi?

 Apakah pemandu atau syarikat teksi yang tidak bersopan itu yang mahu ditumbangkannya?
Jika benar Tun Mahathir mahu meletakkan jawatan, adakah ternampak tanda-tanda yang memperlihatkan beliau sudah letih dengan tugas-tugasnya?

 Atau Tun Mahathir sebetulnya mahu “menembak” orang lain di sebalik ancamannya mahu meletakkan jawatan itu?

 Tapi, siapa yang disasarnya kali ini?
(ShahbudinHusin 22/10/2018).

0

0

votes
Article Rating
Kongsikan artikel ini


SEKITAR PERSIDANGAN TAHUNAN BERSATU BAHAGIAN BATU, WILAYAH PERSEKUTUAN

Bermula 20 Oktober hingga 30 Oktober ini adalah tarikh yang ditetapkan untuk Parti Bersatu bahagian-bahagian mengadakan persidangan tahunan masing-masing.

 Di Wilayah Persekutuan, Bersatu Bahagian Batu yang diketuai oleh Kapt. Suhaimi Yahya yang juga merupakan Pengerusi Majlis Pimpinan Bersatu Negeri Wilayah Persekutuan dan Setiausaha Kerja Bersatu Pusat, mengambil langkah mengadakan persidangan tahunannya seawal tarikh yang ditetapkan itu iaitu semalam.

 Persidangan tahunan yang diadakan di Hotel Putra itu dirasmikan oleh Zahid Md Arip, Setiausaha Politik Perdana Menteri merangkap Ahli Majlis Pimpinan Tertinggi dan Ketua Bersatu Bahagian Setiawangsa.
Dalam ucapannya, Zahid berkata, Bersatu bukanlah ditubuhkan oleh Tun Mahathir Mohamad secara tergesa-gesa, sebaliknya dengan berhati-hati dan mengambil kita banyak perkara, selain setelah melakukan pelbagai teguran untuk menyelamatkan negara.

 Katanya, hanya setelah semua usaha itu menemui jalan buntu dan selepas beberapa pemimpin UMNO yang turut menegur Najib Razak dipecat daripada parti dan kerajaan, barulah beliau menubuhkan Bersatu ini.
Sehubungan itu, tambahnya, dengan Bersatu sudah menjadi kerajaan sekarang bersama Pakatan Harapan, parti ini mesti dijaga dan  diperkukuhkan sentiasa agar ia terus dapat berperanan membela bangsa dan menjaga negara untuk kepentingan generasi akan datang.

 Kapt. Suhaimi pula dalam ucapannya sebelum itu meminta semua pihak dalam Bersatu agar merajinkan diri turun padang serta mendekati rakyat melalui pelbagai program yang diatur dari semasa ke semasa.

 Katanya, hanya dengan turun padang saja Bersatu ini menjadi lebih dekat serta berakar di hati rakyat dan dapat memainkan peranannya membela serta membantu golongan yang memerlukan.
Kapt. Suhami mengambil contoh pokok padi yang mempunyai akar yang mampu menjadikan pokoknya hidup di dalam air atau di atas tanah yang kering, di samping bersifat mulia dengan semakin tunduk apabila makin berisi, meskipun sumbangannya kepada kehidupan manusia amat besar sekali.

 Seterusnya, beliau juga mengingatkan ahli-ahli Bersatu agar tidak menjadi seperti bunga teratai yang hanya nampak cantik di permukaan air, tetapi akarnya tidak pernah jejak ke bumi.

 Sementara Bersatu Bahagian Batu telah selesai mengadakan persidangan tahunannya malam tadi, bahagian-bahagian lain di Wilayah Persekutuan akan mengadakan persidangannya secara berkelompok pada 29 Oktober akan datang.
(ShahbudinHusin 21/10/2018).

0

0

votes
Article Rating
Kongsikan artikel ini


SIA-SIA PERTAHANKAN ZAHID HAMIDI, UMNO WAJAR ADAKAN PEMILIHAN SEMULA

 Ada dua pendapat berhubung kedudukan Presiden UMNO, Zahid Hamidi selepas beliau didakwa di mahkamah atas 45 pertuduhan berkaitan pecah amanah, menerima rasuah dan penggubahan wang haram.

 Satu pendapat mahukan beliau diberi cuti atau jawatannya sebagai Presiden UMNO digantung sehingga beliau menyelesaikan kesnya di mahkamah.

 Ini adalah amalan biasa yang dilakukan UMNO sejak sekian lama di mana siapa saja pemimpin parti yang didakwa di mahkamah, jawatannya akan digantung dan dipangku oleh pemimpin yang berada di bawahnya.

 Peraturan itu dilakukan bagi menjaga nama baik UMNO agar tidak terkait dengan mana-mana pemimpin yang didakwa di mahkamah.

 Satu lagi pendapat mahukan Zahid Hamidi terus memegang jawatan Presiden UMNO atas alasan segala pertuduhan yang dihadapinya itu adalah bermotif politik semata-mata.

 Kata mereka, selain pendakwaan itu lebih bertujuan untuk melemahkan UMNO, Zahid Hamidi juga baru saja memegang jawatan Presiden UMNO beberapa bulan yang lalu.

 Dengan itu, tambah mereka, memberi cuti atau menggantung jawatan Zahid Hamidi adalah tidak logik kerana beliau terlalu baru memegang jawatan itu.

 Jadi, apa yang sebaiknya?
Beri cuti dan gantung jawatan Presiden UMNO yang dipegang oleh Zahid Hamidi atau biarkan beliau terus memegang jawatan tersebut dan pergi ke kandang orang salah di mahkamah selaku Presiden UMNO?

 Dari segi pertuduhan yang dihadapi oleh Zahid Hamidi, dapat dilihat bahawa ia adalah kes yang jelas, mudah dan sama sekali tidak sukar, tetapi barangkali susah untuk membela diri.

 Lantaran itu, sukar untuk mengatakan pertuduhan itu semata-mata bermotif politik atau bertujuan untuk melemahkan UMNO, kecuali jika Zahid Hamidi benar-benar dapat membuktikan beliau tidak terlibat sama sekali dalam semua pertuduhan pecah amanah, menerima rasuah dan penggubahan wang haram itu.

 Dari segi UMNO pula, adalah membuang masa saja jika mereka terus berpendirian mahu mempertahan dan membela Zahid Hamidi kerana masyarakat secara umumnya lebih mudah mempercayai apa yang terkandung dalam pertuduhan itu berbanding apa jua pembelaan di kemudian hari.

 Hakikatnya, tiada ada lagi yang dapat dipertahankan tentang Zahid Hamidi berkaitan 45 pertuduhan yang sedang dihadapinya itu.

 Meskipun memberi cuti atau menggantung jawatan adalah amalan yang biasa dilakukan UMNO sebelum ini, tetapi dalam kes Zahid Hamidi dan dalam usaha membawa UMNO keluar daripada imej buruk berkaitan rasuah dan mengumpul kekayaan, langkah itu jelas tidak lagi memadai.

 Ini kerana jika Zahid Hamidi digantung jawatannya, pemimpin yang akan memangku jawatan Presiden UMNO ialah Mohamad Hassan yang sekarang adalah Timbalan Presiden UMNO.

 Seperti mana yang bukan rahsia lagi, Mohamad Hassan masih ada kes terdahulu di SPRM berkaitan tindakannya beberapa tahun sebelum ini menghantar wang tunai RM10 juta ke London melalui pengurup wang untuk tujuan membeli hartanah di sana.

 Jika dulu kes beliau dilindungi kerana BN yang memerintah negara, apakah tidak mustahil ia kini akan dibuka semula selepas ini dan beliau juga bakal dibawa ke mahkamah untuk diadili?

 Apa akan jadi kepada UMNO jika selepas memangku jawatan Presiden parti, Mohamad juga akhirnya dibawa ke mahkamah atas dakwaan rasuah atau pengubahan wang haram?

 Tidakkah sekali lagi UMNO akan menerima nasib malang?

 Dengan itu, memberi laluan kepada Mohamad Hassan memangku jawatan Presiden UMNO bukanlah langkah yang selamat untuk masa depan parti itu.

 Lagi pula, Mohamad Hassan hanyalah seorang Adun dan tidak pernah dalam sejarah UMNO selama ini seorang yang bukan Ahli Parlimen menjadi Presidennya.

 Realitinya UMNO mesti dipimpin oleh seorang yang menjadi Ahli Parlimen kerana percaturan utama yang diperjuangkan ialah untuk mentadbir negara melalui jawatan Perdana Menteri.

 Langkah yang paling praktikal dan tepat ialah selain Zahid Hamidi mesti diundurkan daripada jawatannya, MT UMNO juga wajar membuat keputusan agar pemilihan pucuk pimpinan diadakan semula sebagaimana yang disarankan oleh Tengku Razaleigh Hamzah.

 Melalui pemilihan semula itu, perwakilan UMNO boleh memilih seorang pemimpin yang benar-benar bersih, berwibawa dan diyakini sebagai Presiden dengan matlamat untuk membina dan menjulang semula nama parti.

 Calon yang sesuai boleh jadi Tengku Razaleigh Hamzah, Khairy Jamaluddin, Hishammuddin Hussein atau sesiapa saja yang dirasakan layak, berwibawa serta bersih untuk menerajui UMNO.

 Tetapi awas, bagi pemimpin yang tuan punya badan tahu ada pekung, kurap dan kudis berselerakan di badan sendiri ketika menjadi menteri sebelum ini, lebih baik awal-awal tidak menawarkan diri kerana jika jenis itu yang menerajui UMNO,  ia pasti akan  sekali lagi mengundang petaka kepada parti itu.

 UMNO wajib memilih pemimpin yang benar-benar bersih yang tidak ada kes lampau yang buruk untuk menerajui parti itu jika ingin diterima semula oleh rakyat pelbagai kaum dan lapisan di negara ini.
(ShahbudinHusin 21/10/2018)

0

0

votes
Article Rating
Kongsikan artikel ini


HISHAMMUDDIN BAKAL SERTAI KABINET TUN MAHATHIR?

Ehhhhh….hujan tidak, ribut pun tidak dan kenapa tiba-tiba saja sepupu Najib Razak, Hishammuddin Hussein menawarkan dirinya untuk mencari, menangkap dan membawa pulang Jho Low?

 Apakah makna semua ini?

 Bolehkah  dipercayai tawaran beliau ini tiada apa-apa maksud yang lain atau ia merupakan langkah awal untuk bekas Menteri Pertahanan itu meninggalkan UMNO, kemudian menyertai mana-mana parti dalam Pakatan Harapan dan seterusnya dilantik menyertai kabinet?
Jawatan menteri apakah yang bakal menantinya?

 Lagi pula, dengan menawarkan diri itu, apakah ini  bermakna PDRM dengan kerjasama Interpol yang meletakkan nama Jho Low dalam notis merahnya telah mengaku kalah dan gagal sama sekali untuk menangkap Jho Low?

 Apa pula kepakaran Hishammuddin dalam perkara tersebut?

 Pernahkah sebelum ini, ketika menjadi Menteri Dalam Negeri misalnya, beliau terbukti ada rekod menangkap mana-mana penjenayah dan orang jahat sama ada di dalam negara dan di luar negara?

 Jika tidak ada, apa kelebihan Hishammuddin sehingga beliau menawarkan diri untuk menangkap dan membawa pulang Jho Low itu?

 Apakah kerana semata-mata beliau mempunyai hubungan baik dengan pemimpin tertentu di China?

 Tetapi, apakah hubungan baik itu saja sudah memadai untuk beliau mampu membawa pulang Jho Low balik ke negara ini?

 Bagaimana jika pemimpin China yang dikatakan mempunyai hubungan baik dengannya itu enggan bekerjasama?

 Dalam masa yang sama, bukankah pemimpin China juga mempunyai hubungan yang baik dan akrab dengan Najib?

 Antara Najib yang bersahabat dengan Jho Low dan Hishammuddin yang mahu menangkap bilionaire muda yang dianggap dalang dalam skandal 1MDB itu, siapakah yang lebih pemimpin China mahu dengar kata-katanya?
(ShahbudinHusin 22/10/2018)

0

0

votes
Article Rating
Kongsikan artikel ini


APA LAGI SELEPAS INI?

 Ini kenyataannya pada Ogos lalu…
 Semalam, sekali lagi pendiriannya berbeza dengan pemimpin UMNO…
 Tak cukup menyokong PM ke-7, semalam mengaku pula penyokong tegar bakal PM ke-8….
 Apa lagi agaknya selepas ini?

 Ini politik “cari makan” atau nak politik “selamatkan tengkuk sendiri”?
(ShahbudinHusin 23/10/2018).

0

0

votes
Article Rating
Kongsikan artikel ini


TEKSI AKAN DITELAN GRAB ATAU TEKSI PERLU 'DIGRABKAN'?

 Polemik berkaitan perkhidmatan teksi dan e-hailing khususnya Grab tiba-tiba menjadi perbualan hangat di mana-mana dalam dua tiga hari kebelakangan ini.

 Ia bermula apabila sekumpulan kecil pemandu teksi bertindak kurang sopan, menjerit-jerit dan meninggalkan majlis dalam suatu program dialog bersama Perdana Menteri, Tun Mahathir Mohamad di Langkawi Sabtu lalu.

 Berikutan itu Tun Mahathir yang seperti kesal dan merajuk lantas menawarkan diri untuk meletakkan jawatan jika cakapnya untuk mencari penyelesaian dan mewujudkan persaingan yang adil antara teksi dan Grab tidak mahu didengari.

 Susulan daripada sikap kurang sopan yang ditunjukkan oleh pemandu-pemandu teksi terhadap seorang Perdana Menteri itu, kemudiannya bertimbun-timbun kecaman dilontarkan terhadap golongan itu, termasuk oleh beberapa bekas menteri.

 Rata-ratanya melihat pemandu teksi sebagai golongan yang tidak mahu berubah dan hanya tahu mendesak agar kerajaan memenuhi tuntutan mereka menghapuskan perkhidmatan Grab yang merupakan saingan kepada perkhidmatan teksi.

 Realitinya, Grab adalah perkhidmatan yang sudah diterima di seluruh dunia, malah sangat dialu-alukan oleh orangramai kerana ia lebih mudah, murah, mesra dan tiada karenah menolak pelanggan atas alasan jalan sesak,  destinasi yang jauh, nak bertukar shif dan seumpamanya.

 Kajian atau undian awam melalui pelbagai medium media sosial jelas memperlihatkan kira-kira 95 peratus pengguna lebih memilih perkhidmatan Grab berbanding teksi.

 Janji Tun Mahathir bahawa kerajaan sedang merangka dasar untuk mewujudkan persaingan yang adil antara teksi dan Grab seharusnya dialu-alukan oleh pemandu teksi, malahan tempoh masa setahun yang dijanjikan oleh Menteri Pengangkutan, Anthony Loke untuk peraturan baru berkaitan perkhidmatan e-haling dikuatkuasakan sepenuhnya, hendaklah juga ditunggu dengan penuh kesabaran.

 Peraturan baru yang ditetapkan itu ialah menghendaki pemandu e-hailing memiliki lesen Perkhidmatan Kenderaan Awam atau PSV, pemeriksaan kenderaan berkala di Puspakom serta perlindungan insurans.

 Dalam hal ini, sementara diakui bahawa perkhidmatan Grab tidak mampu dihalang kewujudannya, pemandu atau syarikat-syarikat teksi juga seharusnya bertindak proaktif dalam usaha memastikan kelangsungan perkhidmatan mereka tidak pupus ditelan zaman yang sentiasa bergerak pantas, sekaligus menjadikan rezeki untuk menanggung keluarga tidak putus di pertengahan jalan.

 Sikap pemandu teksi yang tidak putus-putus mendesak kerajaan memenuhi kehendak mereka agar menghapuskan Grab, tetapi mereka sendiri tidak mahu berubah dan masih ditakuk lama,  adalah sesuatu yang sangat dikesali.

 Mereka seharusnya mengambil iktibar daripada tenggelamnya jenama Nokia, Motorola dan Blackberry kepada Iphone dan Samsung disebabkan lambat atau tidak mahu cepat berubah seiring dengan keinginan atau peredaran semasa.

 Pemandu teksi seharusnya duduk berbincang dengan kerajaan atau sesama sendiri untuk sentiasa tampil lebih baik dalam memberi perkhidmatan kepada masyarakat.

 Daripada menjerit-jerit nak jatuhkan kerajaan atau minta menteri letak jawatan, pemandu teksi sepatutnya menjadikan kehadiran Grab untuk mereka lebih ligat berfikir bagaimana untuk  berubah dan tidak terus dikongkong oleh gaya pemikiran analog.

 Oleh kerana pengguna mahukan perubahan dan lebih memilih Grab iaitu suatu perkhidmatan yang mudah digunakan melalui aplikasi dalam telefon pintar di tangan, pemandu teksi sebaik-baiknya turut sama berubah ke arah itu.

 Mereka mesti pantas “mengGrabkan” perkhidmatan teksi yang sedia ada dengan membangunan aplikasi sendiri supaya dapat sama-sama bersaing dengan perkhidmatan e-hailing yang lain.

 Sehingga ini terdapat satu aplikasi e-hailing yang dikenali “CALLME” yang dibangunkan oleh Pertubuhan Pemandu dan Pengusaha Teksi/Limosin dan Kereta Sewa Malaysia atau Petekma bersama Angkasa yang dilancarkan tidak lama sebelum ini.

 Namun demikian, majoriti pemandu atau pengusaha teksi masih lagi bebas dan tidak terikat atau belum sedia mewujudkan apa-apa aplikasi, sebaliknya kekal berkeliaran atau menunggu di tepi-tepi menanti penumpang seperti gaya lama.

 Dengan dunia yang sudah berubah, pemandu dan pengusaha teksi juga  tiada pilihan lain selain berubah sama dengan sedia bersaing membangunkan aplikasi sendiri agar perkhidmatan mereka mampu bergerak maju serta berkembang seiring dengan peredaran zaman.

 Kementerian Pengangkutan difahamkan sangat mengalu-alukan dan sedia membantu pengusaha atau pemandu teksi yang mahu berubah untuk membangunkan aplikasi sendiri bagi menawarkan perkhidmatan yang lebih baik kepada pengguna.

 Cuma, sebaik ada aplikasi itu nanti, sikap dan perangai pemandu teksi hendaklah juga berubah sama.

 Mereka mesti bersikap mesra pelanggan, tidak memilih penumpang, bersopan dan tidak kurang pentingnya, kereta yang digunakan juga hendaklah sentiasa bersih, kemas serta berbau wangi.
(ShahbudinHusin 23/10/2018)

0

0

votes
Article Rating
Kongsikan artikel ini


BERANIKAH ZAHID MENJAWAB "APA HAK YOU TANYA SOALAN?" SEKALI LAGI?

 Semalam, Zahid Hamidi jelas menunjukkan rasa kurang senangnya terhadap soalan wartawan yang bertanya tentang kedudukannya sebagai Presiden UMNO selepas beliau kini berdepan dengan 45 pertuduhan mahkamah berkaitan pecah amanah, menerima rasuah dan penggubahan wang haram.

 Kepada wartawan yang ingin tahu sama ada beliau akan bercuti sementara atau sebaliknya, Zahid Hamidi sebaliknya hanya menjawab dengan berkata, “apa hak you tanya soalan?”

 Cara Zahid Hamidi itu  memperlihatkan sikap ego dan sombong yang ada dalam dirinya serta seolah-olah tidak memahami tugas wartawan sebagai penyampai maklumat kepada masyarakat.
Pemimpin yang baik tentu saja tidak akan melafazkan ayat sedemkian kerana wartawan pada hakikatnya memang kerjanya bertanya apa saja soalan yang relevan dengan kes yang sedang dihadapinya dan terpulang kepada Zahid Hamidi sama ada mahu menjawabnya dengan baik, sekadar berdiam diri atau setidak-tidaknya memberi jawapan ringkas “tiada komen” saja.

 Tetapi, menjawab dengan bertanya balik “apa hak you tanya soalan?” tidak lain melambangkan kemiskinan jiwanya sejak ketiadaan jawatan dalam kerajaan dan sekarang berdepan pula 45 kes pendakwaan di mahkamah.

 Apakah watak sebegini layak bergelar pemimpin?

 Kemudian, hari ini dilaporkan bahawa Zahid Hamidi akan menjelajah ke seluruh negara untuk membersihkan namanya yang sedang berdepan 45 pendakwaan tersebut.

 Program bagi tujuan itu akan bermula 26 Oktober ini di Kuala Terengganu dan seterusnya pada 3 November di Kedah dan Perlis.

 Dipercayai jadual kunjungan beliau ke lain-lain negeri akan diatur dari semasa ke semasa bergantung kepada kelapangan masanya.
Mengadakan program jelajah ini dengan sendirinya menunjukkan Zahid Hamidi tidak mahu mengambil cuti sementara berikutan kes mahkamah yang sedang dihadapinya.
Beliau nampaknya mahu terus menjadi Presiden UMNO di sebalik 45 pertuduhan yang sedang dihadapinya dan mungkin ada kes lain yang bakal dihadapinya.

 Bagaimanapun, keputusan Zahid Hamidi untuk mengadakan program jelajah tersebut adalah suatu tindakan yang membuang masa dan tidak memberi makna apa-apa, kecuali jika beliau dapat membuktikan bahawa 45 pertuduhan yang dikenakan terhadapnya itu adalah tidak benar, rekaan dan berniat jahat.
Tetapi, melihat kepada senarai 45 pertuduhan itu, mampukah beliau  membukti dan meyakinkan masyarakat bahawa semua atau sebahagian daripada pertuduhan tersebut adalah rekaan, berniat jahat dan sengaja diada-adakan?

 Jika tiada apa-apa yang dapat dibuktikannya, bagaimana namanya mampu dibersihkan melalui jelajah itu?

 Lebih buruk, bagaimana jika dalam program jelajahnya itu nanti, ada ahli UMNO yang agak celupar bertanya dan meminta pengakuan ikhlas atau atas nama Tuhan daripadanya berkaitan kebenaran 45 pertuduhan kes pecah amanah, menerima rasuah dan penggubahan wang haram yang sedang dihadapinya itu?

 Adakah Zahid Hamidi berani menjawabnya dengan ayat yang sama yang pernah dilemparkannya kepada wartawan semalam, “apa hak you tanya soalan?”

 Beranikah Zahid Hamidi?
(ShahbudinHusin 24/10/2018).

0

0

votes
Article Rating
Kongsikan artikel ini